Maksud Sebenar Label "Military Grade" Pada Produk

Sekiranya anda gemar membeli barangan (atau "gear") untuk aktiviti sukan lasak, mungkin anda akan jumpa perkataan "military grade". Malah, ada juga syarikat pembuatan casing telefon pintar meletakkan label "military grade" ini sebagai daya penarik untuk memberitahu pengguna betapa tahan lasaknya casing telefon pintar tersebut.

Jika anda perasan, pada masa kini label-label seperti "100% bahan semulajadi", "biodegrable" dan seumpamanya kerap digunakan di pasaran. Walau bagaimanapun, realitinya tidak semua produk yang menggunakan label-label seumpama ini benar-benar memenuhi ciri label yang digunakan itu. Sebahagiannya hanyalah dakwaan kosong atau bahasa mudahnya gimik pemasaran.

Produk kesihatan seperti jamu misalnya, kerap menggunakan label "100% bahan semulajadi" tapi realitinya banyak yang mengandungi bahan-bahan merbahaya dan terlarang sehingga boleh memberi kesan sampingan kepada tubuh badan.

Berbalik kepada tajuk dan persoalan utama, adakah produk yang berlabel "military grade" ini benar-benar tahan lasak atau sekadar gimik pemasaran untuk menjual produk? Apakah piawaian "military grade" yang perlu dipatuhi untuk menggunakan label ini?

Pada tahun 2015, Ford Motor Company memperkenalkan jentera barunya, F-150 kepada umum bahawa ianya mempunyai tahap “military grade". Selain itu, syarikat ini turut mendakwa jentera terbaru mereka ini sudah diuji di medan pertempuran.

Dakwaan Ford ini mempertaruhkan keseluruhan kempen pemasarannya dengan idea bahawa jentera F-150 mereka memenuhi piawaian tentera AS yang sangat tinggi. Realitinya, dakwaan seperti ini benar-benar sampah.

Idea di sebalik dakwaan bahawa sesuatu produk itu adalah "military grade" adalah mudah - orang ramai cenderung menganggap tentera sebagai kumpulan yang cukup tahan lasak, jadi jika anda memberitahu bahawa produk itu telah memenuhi beberapa piawaian ketenteraan, sudah tentulah produk itu cukup tahan lasak bukan?

Label "military grade" ini boleh digunakan pada pembungkusan dan bahan promosi tanpa menjalani apa-apa ujian khas. Ianya adalah gimik pemasaran semata-mata. Syarikat Ford dipercayai antara yang terawal menggunakannya sebelum turut ditiru oleh syarikat-syarikat lain.

Adakah terdapat piawaian ketenteraaan yang dipatuhi oleh produk yang menggunakan label ini?

rujuk kepada Military Standard-810 (atau singkatannya MIL-STD-810) merupakan sekumpulan syarat dan panduan yang perlu dipatuhi oleh syarikat pengeluar bagi membolehkan mereka mempertimbangkan produk mereka patuh pada kelas "millitary grade".

Walau bagaimanapun, MIL-STD-810 sebenarnya bukan keperluan, ianya lebih kurang seperti garis panduan yang boleh digunakan pengeluar untuk menguji produk mereka sendiri untuk melihat sama ada produk tersebut boleh digunakan oleh tentera atau tidak.

Tujuan asal di sebalik pengenalan MIL-STD-810 adalah untuk mempermudah proses pemerolehan peralatan untuk berjuta-juta orang tentera Amerika Syarikat. Dengan cara itu, jika anda diperbertanggungjawabkan sebagai contoh, membeli sejuta helmet untuk Tentera Darat, anda boleh yakin bahawa syarikat-syarikat yang bersaing memasukki tender tersebut sekurang-kurangnya memenuhi syarat asas minimum untuk ketahanan.

Satu perkara yang perlu diketahui adalah bahawa tanggungjawab untuk menentukan sesuatu produk tersebut adalah "military grade" atau tidak terletak sepenuhnya pada pengilang, bukan badan penguji ketenteraan untuk memastikan produk tersebutr memenuhi kriteria yang ditetapkan dalam piawaian tersebut.

Dengan kata lain, semua syarikat mesti membuat keputusan untuk mengatakan produk mereka adalah produk bertaraf "military grade" atau tidak dan poof - produk baru berlabel "military grade" dilahirkan! Ianya semudah itu. Tidak ada mana-mana individu daripada pihak tentera akan membuat verifikasi akan kepatuhan label "military grade" yang digunakan pada produk di pasaran.

Satu-satunya sebab sebenar pisau saku yang dijual di pasaran sering disertakan dengan label "military grade" di bungkusannya adalah kerana pasukan pemasaran syarikat tahu bahawa menampal label ini pada produk akan membuatkan pembeli mudah percaya bahawa produk tersebut tahan lasak.

Bagi sebuah organisasi besar seperti pasukan tentera Amerika Syarikat, apabila membeli sesuatu keperluan untuk kegunaan tentera mereka, sudah pastilah mereka akan memilih tender yang "menjimatkan kos" memandangkan mereka harus membeli secara pukal.

Mungkin anda akan menyangka bahawa pihak tentera mestilah menggunakan barang-barang yang mempunyai kualiti tertinggi tetapi sebenarnya, mereka akan mendapatkan barang-barang yang paling murah asalkan ia sekadar mematuhi piawaian minimum yang ditetapkan.

Dengan kata lain, dalam ketenteraan itu sendiri, "military grade" membawa bermaksud pilihan yang paling murah dalam senarai sebutharga tender harga yang dikeluarkan. Memenuhi piawaian ketenteraan (dari segi pengeluaran besar-besaran) biasanya bermaksud bahawa pengilang dapat memenuhi syarat minimum yang dinyatakan pada harga unit terendah.

Bagi tentera AS, label "military grade" yang digunakan pada produk-produk untuk kegunaan orang awam dalam pasaran dianggap satu jenaka memandangkan mereka tahu apa itu label "military grade" yang sebenar. Ianya tidaklah segah yang disangka.

Kebanyakan produk di pasaran yang dijual dengn label "military grade" tidak perlu bimbang tentang piawai MIL-STD-810 ini kerana Jabatan Pertahanan AS tidak mempunyai urusan menyemak produk-produk seperti casing iPhone, pisau dan produk seumpamanya yang dijual kepada orang awam.

Apabila produk ini diiklankan dengan label "military grade", yang sebenarnya mereka maksudkan adalah bahawa mereka menggunakan beberapa kriteria yang telah ditetapkan untuk menjalankan ujian terhadap produk mereka sendiri. Ianya belum tentu benarr-benar tahan lasak.

Sudah tentu, itu tidak bermaksud bahawa produk yang mempunyai ketahanan "military grade" ini tidak bernilai tetapi kebanyakannya hanya digunakan sebagai gimik pemasaran semata-mata untuk menarik minat pembeli dan dengan label ini, pihak penjual dapat membuat justifikasi untuk menaikkan harganya.


COVAX : Program Vaksinasi Covid-19 Sedunia Yang Tidak Disertai Malaysia?

Pada 13 Oktober 2020, kerajaan kita telahpun mengumumkan berkenaan perancangan negara kita untuk menyertai program yang dinamakan sebagai Covid-19 Vaccine Global Access atau COVAX sebagai usaha utama mencegah penularan pandemik itu.

Kesemua negara yang menjadi peserta program COVAX akan diberikan akses samarata kepada vaksin, tanpa mengambil kira kemampuan kewangan negara tersebut.

Walaupun demikian, kos untuk menyertai program ini yang dianjurkan oleh Badan Kesihatan Sedunia atau WHO bersama beberapa badan lain layak dikatakan terlalu tinggi bagi sesetengah negara - sehingga menjadi penghalang kepada penyertaan banyak negara.

COVAX adalah cabang utama pemvaksinan dalam inisiatif bagi mencegah penularan virus Covid-19, hasil kerjasama Coalition of Epidemic Preparedness Innovations (CEPI), The Vaccine Alliance dan WHO bagi mewujudkan satu rangkaian kerjasama antara semua negara yang pada ketika ini sedang berusaha membangunkan vaksin.

Disertai oleh 80 buah negara yang bertindak sebagai penyumbang utama kepada penyelidikan dengan 92 buah negara lagi sebagai negara penyokong, tujuan utama inisiatif COVAX adalah untuk memastikan akses vaksin dapat disediakan kepada negara-negara maju serta negara-negara membangun serentak.

Sasaran COVAX adalah untuk menyediakan 3 sampel vaksin yang disahkan selamat dan berkesan, dengan sasaran penggunaannya dapat dimulakan pada penghujung tahun 2021 serentak di semua 172 negara perserta.

Dianggarkan untuk mencapai tahap efektif, sebanyak 2 billion dos vaksin diperlukan yang akan dibahagikan mengikut tahap populasi negara peserta dengan pekerja barisan hadapan akan diberikan keutamaan utama, sebelum dos-dos diberikan kepada warga tua dan mereka yang sudah mengalami masalah kesihatan.

Setakat ini terdapat 18 sampel vaksin yang sedang melalui ujian pelbagai fasa, diramal bakal menjadi pilihan program COVAX.

9 daripadanya didanai sendiri melalui kerjasama antara pihak-pihak swasta dan juga CEPI, sementara 9 lagi dibangunkan sendiri di beberapa buah negara; 2 di China, 2 di Amerika Syarikat, satu di Korea Selatan, satu di United Kingdom dan satu lagi hasil kerjasama beberapa buah negara.

Semua negara yang berminat menjadi negara anggota COVAX perlu mengesahkan penyertaan mereka dengan menyatakan hasrat menyertai pada 31 Ogos 2020, sebelum melakukan penyertaan secara bertulis pada tarikh 18 September 2020.

Semua negara anggota perlu memaktubkan persetujuan dengan bayaran yuran pertama tidak lewat daripada 9 Oktober 2020.

Walaupun begitu, tiga negara kuasa besar dunia iaitu Amerika Syarikat, Russia dan China memilih untuk tidak menyertai program ini.

Apa yang menariknya, negara kita juga setakat ini belum menyatakan persetujuan untuk menyertai program COVAX secara rasmi, sebaliknya kelihatan bakal memilih kaedah yang berbeza berbanding majoriti negara-negara dunia lain.

Walaupun terdapat laporan pada pertengahan bulan September tahun 2020 yang menyatakan persetujuan lisan pihak kerajaan Malaysia menyertai COVAX, nampaknya kita berkemungkinan besar tidak menyertai inisiatif ini; berdasarkan laporan-laporan terbaru.

Kos yang dikatakan terlalu tinggi untuk setiap dua dos vaksin bagi seorang penerima diramal pada harga RM91 bagi setiap negara anggota COVAX, menjadi penghalang utama negara kita.

Kerajaan kita perlu membelanjakan hampir RM600 juta untuk mendapatkan hanya 6 juta dos tanpa dibenarkan berunding berkenaan harganya, sebelum diambil kira RM42 juta yuran penyertaan program.

Langkah Malaysia ini kelihatan seiring dengan pengumuman yang dilakukan hasil rundingan negara kita dengan Menteri Luar China pada 14 Oktober 2020, yang menjamin kedudukan Malaysia sebagai antara negara penerima terawal vaksin yang dibangunkan mereka.

Dianggarkan vaksin yang sedang dibangunkan di China berkemungkinan besar akan sedia untuk diedarkan seawal bulan Disember tahun 2020.

Walau demikian, bagi menjamin kedudukan Malaysia dalam isu program pemvaksinan ini, Perdana Menteri Malaysia iaitu Tan Sri Muhyiddin Yassin turut sama mengumumkan penyertaan awal Malaysia dalam program COVAX dengan bayaran yuran penyertaan pertama akan dilakukan.

Dengan bayaran itu, Malaysia sekurang-kurangnya sudah mempunyai hak pembelian pakej vaksin COVAX di masa hadapan, seandainya kita berdepan isu lain kelak walaupun kita tak semestinya akan membeli vaksin dari pihak mereka.

Anda setuju dengan langkah kerajaan kita yang cuba menangani masalah ini dengan cara yang agak berbeza?

172 countries and multiple candidate vaccines engaged in COVID-19 vaccine Global Access Facility


Bagaimana Rakyat Negara Jiran Membeli Dan Memiliki Kereta

Bagi seorang rakyat Malaysia, keluhan-keluhan berkenaan tingginya harga kereta di negara sudah menjadi satu lumrah kebiasaan.

Cakap-cakap berkenaan ketidakmampuan masyarakat kita untuk mendapatkan kereta yang berbaloi dibeli pada harga yang berpatutan yang didorong oleh kewujudan dua perusahaan autombobil nasional (yang bakal bertambah menjadi 3 dengarnya) - akan terus kedengaran.

Pembeli yang terbelit dengan harga tinggi, hutang 9 tahun serta kadar bayaran muka yang sukar diperolehi menjadi cerita biasa rakyat Malaysia. Bagaimana pula dengan rakyat negara luar?

Jika anda merasakan pembelian kenderaan di Malaysia sudah menyukarkan, di Singapura kesukarannya layak dikatakan berkali-kali ganda tahapnya disebabkan keperluan mengawal jumlah kenderaan atas jalanraya.

Untuk setiap pembelian sebuah kenderaan, semua pemilik kenderaan di Singapura perlu membayar kos pendaftaran, GST, duti eksais, cukai jalan dan juga cukai khas, sekiranya mereka membeli kenderaan diesel.

Situasi di Singapura menjadi lebih mahal apabila COE atau 'certificate of entitlement' diambil kira, yang melonjakkan harga kereta Singapura ke tahap tertinggi di dunia.

Tidak cukup dengan COE, mereka juga mempunyai yuran tambahan yang dikenali sebagai ARF atau 'additional registration fee' yang akan dikenakan ke atas kereta berharga SGD20,000 ke atas berdasarkan harga asalnya.

Selain itu Singapura juga mengenakan penalti tambahan kepada kenderaan yang mengeluarkan enapan karbon melebih 211g/km di antara SGD5,000 ke SGD20,000.

Untuk setiap kenderaan yang mempunyai harga asal bawah SGD20,000, kelayakan pinjaman maksima ditetapkan pada kadar 70% jumlah pinjaman sahaja sementara bagi kereta lebih tinggi, kelayakannya adalah 60%.

Ini bermakna rakyat Singapura perlu menyediakan sama ada 30% atau 40% deposit bayaran muka bagi setiap pembelian kenderaan baru.

Setiap rakyat Singapura juga hanya dibenarkan menggunakan keseluruhan 60% pendapatan mereka untuk bayaran bulanan pinjaman tak kiralah kereta, rumah dan lain-lain. Sekiranya nisbah pinjaman mereka telah melebihi 60%, kelayakan mereka untuk melakukan pinjaman juga menurun. (rujukan)

Jika anda lakukan perbandingan di antara harga kereta di Filipina dengan harga di Malaysia, kedua-dua negara nampak seimbang dari segi kosnya.

Sebagai contoh, sebuah Honda City paling rendah spesifikasi dijual pada harga P820,000 atau sekitar RM70,000.

Bagaimanapun kini harga kereta di Filipina akan mengalami turun naik tahun ke tahun disebabkan oleh Akta TRAIN 2018 (pautan PDF) atau 'Tax Reform for Acceleration and Inclusion' yang diperkenalkan, dalam mengawal pelbagai duti yang dikenakan khasnya dalam harga pasaran kenderaan.

Akta baru itu memperkenalkan cara kiraan lebih mudah serta menurunkan jumlah duti yang perlu dibayar, seterusnya merendahkan harga kereta.

Kenderaan yang berharga maksima P600,000 (RM51,250) hanya akan dikenakan duti pada kadar 4%. Maksima duti dikenakan adalah 50% bagi kenderaan berharga lebih P4,000,000 (RM342,000).

Walaupun begitu syarat pinjaman di Filipina lebih ketat berbanding kita.

Kadar minima bayaran muka ditetapkan adalah 20% untuk semua pinjaman sementara tempoh maksima pembayaran pula hanyalah selama 72 bulan atau 6 tahun.

Seseorang itu perlu mempunyai pendapatan tetap bulanan sebanyak P30,000 atau P40,000 bagi sesetengah bank (sekitar RM2560 ke RM3415) untuk melayakkan mereka melakukan pinjaman.

Kebergantungan Indonesia kepada industri automotif menjadikan negara itu merangka strategi pasaran kereta yang mesra pengguna. Bagaimanapun jangan pula anda menyangka membeli kenderaan lebih mudah di sana, berbanding kita.

Secara amnya harga kenderaan di Indonesia lebih murah berbanding di sini. Sebagai contoh, sebuah Toyota Avanza di Malaysia yang termurah berharga RM77,900 namun di sana harganya bermula pada kadar IDR200 juta atau sekitar RM56,000.

Walaupun begitu kadar pemilikan kereta di sana agak rendah (pautan PDF), hanya sekitar 499 kereta untuk setiap 1,000 penduduk berbanding kita yang mencecah 896 kereta untuk kadar serupa

Namun kadar pemilikan kenderaan di sana sudah meningkat tahun ke tahun, daripada 2.6 juta kenderaan pada 1997, kepada 6.8 juta tahun 2007 dan kini 15.4 juta dalam tahun 2017 - dibantu oleh dasar kerajaan Indonesia di bawah pimpinan Presiden Jokowi yang mengutamakan dasar automotif dan infrastrukturnya.

Syarat kelayakan untuk memiliki kenderaan di Indonesia juga longgar - tetapi tidak selonggar kita! Mereka masih perlu membayar cukai eksais, cukai nilai tambahan, cukai pemilikan tahunan yang dikira 2% daripada nilai sebenar kereta setiap tahun serta insurans.

Ini kerana syarat minima bayaran muka di Indonesia memerlukan bakal pembeli meletakkan sekurang-kurangnya 25% sebagai bayaran muka. Tempoh pinjaman mereka juga lebih singkat iaitu maksima 7 tahun atau 84 bulan.

Yang memburukkan keadaan adalah kadar faedahnya yang agak tinggi bergantung kepada tempoh bayaran balik, daripada 3.98% untuk pinjaman 2 tahun kepada 6.5% untuk pinjaman 7 tahun.

Dalam dua tahun kebelakangan ini, kerajaan Indonesia sedang dalam langkah melonggarkan syarat-syarat ini bagi memacu industri automotif mereka untuk lebih cergas. Kenderaan mesra alam tertentu akan diberikan pengecualian bayaran muka berbanding kadar asal 5 ke 10% sebelum ini, bermula 1 Oktober 2020.

Semua ini dilakukan bagi memenuhi visi Presiden Jokowi berkaitan ibu negara Indonesia baru di Kalimantan, yang diramal akan menjadi ibu negara pertama dunia mempunyai 100% kenderaan mesra alam.


7 Negara Yang Mempunyai Rizab Minyak Terbanyak Di Dunia

Sedar atau tidak, kita menggunakan bahan galian minyak dimana-mana sahaja. Daripada petrol yang digunakan pada kenderaan sehinggalah shampoo dan tar atas jalan raya, kesemuanya diperbuat daripada minyak.

Hari ini, produk petroleum banyak digunakan sebagai bahan bakar untuk pengangkutan dan juga untuk pemanasan dan penjanaan elektrik. Minyak juga digunakan sebagai bahan dalam pembuatan plastik, bahan kimia dan sebilangan besar bahan sintetik lain.

Banyak negara memperoleh manfaat besar hasil galian minyak termasuklah Malaysia. Kali ini, pihak Iluminasi ingin berkongsi sennarai negara-negara yang mempunyai rizab simpanan minyak paling banyak di dunia.

Satu perkara yang menarik untuk diteliti adalah walaupun industri minyak dan gas menjanjikan pulangan yang lumayan, jumlah rizab simpanan minyak yang dimiliki tidak berkadaran secara langsung dengan kekayaan sesebuah negara itu. Ada negara yang mempunyai rizab minyak yang sangat banyak tapi tetap menghadapi masalah ekonomi yang buruk.

Daripada segi geografi, UAE sedikit lebih kecil daripada negeri Maine tetapi negara ini merupakan pemain kuat dalam industri minyak global kerana jumlah rizab simpanannya yang cukup banyak.

Terletak di Teluk Arab, negara ini merupakan sebuah persekutuan tujuh negeri yang terdiri daripada Abu Dhabi yang berfungsi sebagai ibu negara, Ajman, Dubai, Fujairah, Ras Al Khaimah, Sharjah dan Umm Al Quwain. Sebelum minyak dijumpai di negara ini pada tahun 1950-an, penangkapan ikan dan penjualan mutiara merupakan sumber utama ekonomi negara.

Bandar Dubai yang merupakan bandar dengan populasi penduduk paling tinggi di UAE menjadi bandar yang sangat pesat membangun dek kerana tempias industri minyak dan gas. Di bandar ini, pasukan polisnya dilihat memakai kereta-kereta mewah yang dianggap sudah menjadi kebiasaan disana antaranya Aston Martin One-77, Lykan HyperSport, Audi R8d dan Bentley Continental GT.

Terletak di Teluk Parsi yang terletak di sebelah Iraq dan Arab Saudi, Kuwait memiliki simpanan minyak (termasuk gas) menyumbang sekitar 92% dari hasil eksportnya. Penggalian minyak bermula di negara ini pada tahun 1938 dan eksport komersial pula pada tahun 1946.

Industri petroleum di Kuwait adalah industri terbesar di negara ini, merangkumi hampir separuh daripada KDNK negara. Oleh kerana pemerintah Kuwait memiliki industri minyak, ia mempengaruhi sebahagian besar ekonomi negara. Secara keseluruhan, pendapatan daripada industri ini merangkumi kira-kira 43 peratus daripada pendapatan KDNK negara.

Eksport minyak Kuwait berbeza-beza bergantung pada keperluan dalaman dimana hampir semua tenaga Kuwait dijana dari minyak dan berdasarkan permintaan antarabangsa dan harga dan kuota pengeluarannya ditetapkan oleh OPEC di mana Kuwait merupakan anggotanya.

Iraq adalah pengeluar minyak ke-5 terbesar di dunia pada tahun 2009 dan mempunyai simpanan petroleum kelima terbesar di dunia. Hanya sebilangan kecil kawasan minyaknya yang dieksplorasi dan sedang dalam pembangunan dan Iraq mungkin merupakan salah satu dari beberapa negara mempunyai rizab yang luas tetapi hampir tidak dapat dieksploitasi keranna pelbagai faktor.

Sektor tenaga Iraq banyak bergantung pada minyak dengan kira-kira 94 peratus keperluan tenaganya dipenuhi dengan minyak. Selain itu, pendapatan eksport minyak mentah menyumbang lebih dua pertiga daripada pendapatan KDNK pada tahun 2009.

Sektor minyak Iraq telah menderita sejak beberapa dekad terakhir kesan daripada sekatan dan perang selain infrastruktur minyaknya memerlukan pemodenan dan pelaburan besar. Kini perniagaan petroleum negara ini dijalankan terutamanya oleh syarikat swasta dan dikuasai oleh firma yang berpusat di luar negara.

Iran mempunyai rizab simpanan minyak yang cukup banyak namun akibat kontroversinya dengan Amerika Syarikat dan negara-negara lain, negara ini menghadapi kesukaran untuk memajukan induustri ini.

Negara ini mempunyai banyak rizab minyak dan banyak lagi yang baru ditemui. Pada tahun 2019, Iran melaporkan menemui 53 bilion tong minyak mentah di wilayah Khuzestan di sebelah barat.

Sekatan AS yang dikenakan ke atas negara ini sejak 2018 adalah kerana Iran didapati tidak menghormati perjanjian mengenai pengeluaran nuklear di Iran.

Agak mengejutkan Kanada berada di tempat ke 3 dalam senarai ini. Kanada mempunyai simpanan minyak yang besar di wilayah barat Alberta. Rizab Petroleum ini terletak di kawasan berpasir yang kontroversial di negara ini.

Pihak National Geographic melabelkan operasi minyak di Kanada sebagai "yang paling merosakkan dunia" kerana proses pengekstrakan dari pasir memerlukan tenaga yang sangat banyak.

Sebilangan besar pengeluaran petroleum Kanada dieksport. Kanada merupakan sumber import minyak tunggal terbesar ke Amerika Syarikat, menyediakan 43% daripada import minyak mentah AS pada tahun 2015.

Terletak di Timur Tengah, Arab Saudi sememangnya sinonim dengan industri pengeluaran minyak. Syarikat AS Standard Oil adalah yang pertama menggerudi petroleum di Arab Saudi pada tahun 1933.

Arab Saudi memiliki sekitar 17 peratus rizab simpanan minyak dunia. Sektor minyak dan gas menyumbang sekitar 50 peratus daripada produk domestik kasar dan sekitar 70 peratus dari pendapatan eksport.

Hari ini, Saudi Aramco, syarikat pengeluar minyak milik kerajaan adalah syarikat yang paling menguntungkan di dunia dan pengeluar minyak terbesar di dunia.

Venezuela adalah negara dengan banyak konflik dan dibelenggu kemiskinan. Ironinya, negara ini juga memiliki rizab simpanan minyak terbesar di dunia, menyumbang sekitar 18% dari jumlah rizab global.

Tidak hairanlah, petroleum menyumbang lebih dari 90% eksport negara ini. Walau bagaimanapun, infrastruktur pengekstrakan minyak yang semakin ketinggalan menyebabkan kemerosotan pengeluaran minyak tahunan di negara Amerika Selatan ini.

Sila rujuk artikel kami yang bertajuk Mengapa Venezuela Miskin Walaupun Mempunyi Rizab Minyak Terbesar Dunia? untuk mengetahui lebih lanjut mengapa Venezuala masih miskin walaupun mempunyai rizab simpanan minyak paling banyak di dunia.


5 Kaedah Luar Biasa Dalam Menghalang Pelajar Meniru Semasa Peperiksaan

Dengan jantung yang berdegup kencang serta minda yang senantiasa mempersoalkan kemampuan diri sendiri, peperiksaan bukanlah sesuatu yang mudah untuk dihadapi.

Namun ada segelintir pihak mengambil jalan mudah meniru, dalam memastikan mereka lulus atau mendapat markah cemerlang yang akhirnya membawa masalah kepada pihak pengendali peperiksaan sendiri, mengakibatkan integriti dan nilai sebenar peperiksaan itu terjejas.

Atas sebab itulah lima pihak ini sanggup melakukan apa saja untuk memastikan peperiksaan berjalan dengan betul, tanpa ada syak wasangka lagi.

Reputasi Bhagath University di India sebagai sebuah universiti yang dipenuhi pelajar yang pintar dan cekap meniru, memaksa pihak pentadbiran universiti mengeluarkan arahan agar semua pelajar menjawab peperiksaan dengan kotak menutupi kepala.

Selepas insiden itu tular, pihak pentadbiran universiti diarahkan supaya menghentikan tindakan tidak berperikemanusiaan itu yang berlaku pada tahun 2019kase.

Bagaimanapun menurut jurucakap pihak universiti, tindakan itu dibuat hasil perbincangan antara pentadbiran dan wakil pelajar sendiri yang bersetuju, agar kaedah itu diadakan sebagai satu percubaan bagi mengekang masalah penipuan di kalangan pelajar.

Sekiranya pelajar di India dipujuk untuk memakai kotak di kepala, sekumpulan pelajar di Kasetsart University, Thailand diwajibkan untuk membuat sendiri topi penghalang penipuan untuk digunakan semasa peperiksaan.

Sama seperti kes di India, perbincangan antara pihak fakulti dengan pelajar dalam membendung kes-kes penipuan membuahkan solusi tersebut.

Selepas kes itu ditularkan sekelompok alumni universiti tersebut yang mempersoalkan apa yang dilakukan pihak pentadbiran, media Thailand mula mengkritik arahan pemakaian topi tersebut.

Apa yang lucu - wakil pelajar yang terlibat dalam peperiksaan tersebut mempersoalkan semula tindakan pihak yang mempersoalkan arahan itu.

Selepas beberapa kontroversi berkaitan penipuan di peperiksaan dan universiti berlaku di negara mereka, sebuah sekolah di Songkhla, Thailand terpaksa melakukan pendekatan kreatif bagi menghalang penipuan pelajar berulang lagi.

Bagi mengelakkan meniru, semua pelajar diwajibkan duduk di atas lantai dan menggunakan kerusi mereka sebagai meja; sambil sebelah tangan memegang payung yang terbuka semasa menjawab peperiksaan.

Seperti biasa, orang awam mengkritik tindakan pihak sekolah kerana memaksa pelajar menjalani ujian sedemikian rupa namun wakil ibu bapa yang terlibat mempertahankan tindakan tersebut - menyifatkannya sebagai langkah terbaik dalam melindungi integriti murid.

Ekoran bimbang kes-kes penipuan berlaku semasa sesi peperiksaan kemasukan tentera berlaku, pihak pengelola peperiksaan angkatan tentera India mengarahkan kesemua calon menjawab peperiksaan...

Hanya dengan memakai seluar dalam mereka sahaja. Ini kerana pihak tentera tidak mahu menghabiskan terlalu banyak masa memeriksa calon satu persatu sekiranya ada yang menyeludup 'toyol' bagi membantu peperiksaan.

Peperiksaan subjek am berkenaan tugas-tugas perkeranian dalam tentera itu disertai lebih 1,150 pelatih dilakukan di sebuah kawasan padang lapang dilakukan dalam masa satu jam.

Pada tahun 2016, pengguna media sosial di Algeria kecoh selepas kertas-kertas peperiksaan kelolaan kerajaan mereka bocor dan tular. Walaupun berjaya disekat, insiden itu mengakibatkan 30,000 orang perlu mengambil semula peperiksaan.

Tahun berikutnya, kerajaan Algeria bertindak menutup akses kepada semua aplikasi dan laman media sosial, namun kejadian sama tetap berulang dalam skala lebih kecil - walaupun beberapa orang cikgu dan pegawai telah didakwa dalang utama kejadian sebelum itu.

Setiap kali tibanya jadual peperiksaan untuk kelayakan ke universiti (setaraf SPM kita), kerajaan Algeria akan memutuskan terus capaian semua pengguna ke internet untuk beberapa jam bagi menghalang kebocoran dan penipuan berleluasa.


Projek Rubicon: Strategi Licik CIA Mengintip Kerajaan Negara-Negara Luar

Kemajuan teknologi walaupun banyak kebaikannya, tetap mempunyai keburukannya. Dari aspek keselamatan, terdapat peningkatan risiko keselamatan teknologi sesebuah negara diceroboh oleh penggodam untuk mencuri data-data penting terutamanya yang melibatkan keselamatan negara.

Selama lebih dari setengah abad, lebih daripada 100 negara di seluruh dunia mempercayai dan mnggunakan teknologi yang dibangunkan oleh esebuah syarikat untuk merahsiakan komunikasi antara pengintip, tentera dan diplomat mereka.

Syarikat yang dikenali sebagai Crypto AG ini mendapat peluang pertama apabila memperolehi kontrak untuk membina mesin pembuatan kod (enktripsi) untuk tentera Amerika Syarikat semasa Perang Dunia Kedua.

Kontrak ini membolehkan mereka mengukuhkah kewangan dan melaburkan semula wang untuk kajian-kajian pembangunan teknologi terbaru, seterusnya menjadi pembuat peranti penyulitan yang dominan selama beberapa dekad. Mereka turut membangunkan teknologi navigasi gelombang teknologi dari gear mekanikal ke litar elektronik sehinggalah kepada pembuatan cip silikon dan perisian.

Syarikat dari Switzerland ini membuat berjuta-juta dolar menjual peralatan ke lebih dari 120 negara hingga abad ke-21. Pelanggannya termasuklah Iran, junta tentera di Amerika Latin, dua buah negara yang saling bermusuhan seperti India dan Pakistan bahkan Vatican.

Tetapi apa yang tidak diketahui oleh pelanggannya ialah Crypto AG ini sebenarnya dimiliki secara rahsia oleh CIA dalam satu perkongsian yang sangat terperinci dengan perisik Perkhidmatan perisikan BND Jerman Barat. Pemilikan ini tamat pada tahun 2018 apabila syarikat ini menjual kesemua asetnya kepada sebuah syarikat swasta.

Agensi perisik ini dipercayai mempunyai kemampuan untuk mengakses data-data peranti yang dihasilkan syarikat ini sehingga mereka dapat dengan mudah membaca kod yang digunakan negara (pelanggan) untuk menghantar mesej yang disulitkan (encrypted) itu.

Pemilikan secara bersama yang disembunyikan selama puluhan tahun merupakan antara rahsia Perang Dingin yang paling dijaga dan pendedahkan mengenai rahsia ini dinyatakan dalam sebuah laporan sejarah CIA yang diperoleh dan didedahkan kepada orang awam secara bersama oleh pihak The Washington Post dan ZDF, sebuah syarikat penyiar awam Jerman.

Pendedahan ini dibuat setelah pihak The Washington Post telah mendapat akses ke akaun dalaman operasi perisikan CIA mengenai satu projek rahsia yang dikenali sebagai Projek Rubicon. Pendedahan itu skaligus mengesahkan khabar angin mengenai perkara ini yang telah tersebar selama bertahun-tahun lamanya.

Operasi ini yang pertama kali dikenali dengan nama kod "Thesaurus" dan kemudian "Rubicon" merupakan antara langkah paling "berani dan agresif" dalam sejarah CIA.

Kerajaan-kerajaan asing membayar jutaan dolar untuk peralatan yang turut sama digunakan untuk mengintip mereka oleh AS dan Jerman Barat. Operasi ini dipercayai turut didalangi negara-negara lain yang menjadi sebahagian daripada apa yang dikenali sebagai pakatan "Five Eyes" iaitu UK, Australia, Kanada dan New Zealand.

Melalui projek ini, pihak CIA dan BND dipercayai menambahkan akses "backdoor" ke dalam produk enkripsi Crypto AG dan menggunakannya untuk tujuan pengumpulan maklumat selama bertahun-tahun lamanya daripada penggunanya. Menurut laporan CIA yang dipetik oleh Washington Post, Rubicon adalah "teknik rampasan kuasa terhebat abad ini."

Sejak tahun 1970 dan seterusnya, CIA dan sekutunya, Agensi Keselamatan Nasional (NSA - National Security Agency), mengawal hampir setiap aspek operasi Crypto AG dengan memimpin dengan rakan Jerman mereka ini untuk mengambil keputusan, merancang teknologinya, mensabotaj algoritma dan mengarahkan sasaran penjualannya.

Syarikat Crypto AG yang menjual teknologi ini didakwa dibeli secara rahsia oleh CIA dan BND pada tahun 1970, dengan BND menjual bahagiannya ke A.S. pada awal tahun 1990-an. Siasatan Washington Post menyimpulkan bahawa CIA mungkin dapat mengeksploitasi Crypt AG melalui akses "backdoor" yang dimiliki sehinggalah pada tahun 2018 ketika syarikat itu akhirnya dijual kepada pembeli swasta.

Sehinggalah syarikat tersebut dijual kepada pembeli luar, dipercayai kira-kira 100 buah negara telah membeli dan menggunakan teknologi yang dibangunkan. Antara negara yang menjadi pelanggan syarikat itu termasuk India, Iraq, Nigeria, Pakistan, Arab Saudi, Syria dan Vatican.

Penggunaan teknologi yang mempunyai backdoor ini oleh Mesir membolehkan kerajaan Amerika Syarikat mengintip komunikasi kerajaan Mesir antaranya komunikasi antara Anwar Sadat dan Kaherah semasa pertemuan perjanjian damai Mesir-Israel di Camp David pada tahun 1978.

Begitu juga intipan terhadap Iran dan maklumat yang diperolehi ini kemudiannya dieksploitasi oleh A.S. semasa krisis tebusan pada tahun 1979. Kerajaan UK juga mendapat manfaat daripada perisikan A.S. yang diperoleh daripada intipan terhadap komunikasi Argentina semasa Perang Falklands.

Walau bagaimanapun, China dan Kesatuan Soviet yang merupakan seteru utama Amerika Syarikat bukanlah diantara pelanggan dan mangsa Projek Rubicon ini. Kecurigaan mereka yang kukuh mengenai hubungan syarikat Crypto AG dengan Barat melindungi mereka daripada menjadi mangsa intipan ini.

Agensi perisik Jerman, BND sedar risiko pendedahan yang terlalu besar mengenai operasi ini dan bertindak meninggalkan operasi ini pada awal 1990-an. Pihak CIA kemudian telah membeli saham agensi perisik Jerman ini dan meneruskan operasi pengintipannya ini hingga 2018 sebelum syarikat tersebut mengambil keputusan menjual kesemua asetnya.

Menyedari akan potensi pengintipan sebegini, maka tidak hairanlah kerajaan A.S. lantang menyekat penggunaan teknologi dan peralatan komunikasi yang dibangunkan oleh Huawei kerana mereka sendiri turut menggunakan kaedah yang serupa untuk mengintip musuh mereka satu ketika dahulu.


Ajaran-Ajaran Sesat Popular Yang Telah Diharamkan Kerajaan Malaysia

Mengikut sejarah, terdapat beberapa ajaran sesat yang pernah diharamkan di Malaysia. Walaupun daripada segi luarannya kumpulan-kumpulan ajaran sesat ini mendakwa berlandaskan agama Islam, apabila diteliti banyak pemahamannya yang bercanggah dengan ajaran Islam.

Lebih menyedihkan golongan profesional juga tidak terlepas daripada terpengaruh daripada mnyertai kumpulan-kumpulan ajaran sesat ini. Pengaruh kumpulan ini yang semakin  meluas menyebabkan kerajaa terpaksa bertindak pantas mengeluarkan fatwa bagi mengharamkan dan mengekang fahaman-fahaman sesat ini daripada terus mengelirukan orang Islam.

Kali ini, pihak Iluminasi ingin berkongsi beberapa fahaman atau ajaran yang diisytiharkan sesat daripada ajaran Islam yang sebenar. Sebagai rujukan, kami turut menyediakan pautan-pautan ke halaman rasmi pengumuman atau fatwa yang pernah dikeluarkan.

Baha'i ialah sebuah agama yang mengikuti ajaran diasaskan pengasas mereka, Mírzá Ḥusayn-`Alí Núri atau Bahá'u'lláh. Ia adalah sebuah agama yang menekankan soal kesatuan bagi seluruh manusia dengan menyatukan agama-agama yang ada antaranya adalah agama Buddha, Islam, Yahudi, Kristian, Zoroaster dan Hindu.

Ajaran ini mempercayai yang Nabi Isa mati disalib, menolak wujudnya malaikat, syurga, negara dan segala bentuk mukjizat. Kepercayaan-kepercayaan ini jelas menyalahi kepercayaa Islam

Muzakarah Jawatankuasa Fatwa Majlis Kebangsaan Bagi Hal Ehwal Agama Islam Malaysia Kali Ke-14 yang bersidang pada 22-23 Oct 1985 telah membincangkan Ajaran Bahai. Muzakarah telah memutuskan bahawa Ajaran Bahai adalah bukan ajaran Islam. Umat Islam yang terlibat dengannya adalah murtad. Fatwa mengenai penyelewangan ajaran ini boleh dirujuk pada laman JAKIM dan Bahai Awareness.

Ajaran Hasan Anak Rimau ini dikatakan bermula di Kampong Bukit Gading, Bukit Mas, Tanah Merah, Kelantan. Pengasas ajaran ini dikenali dengan gelaran Hassan Anak Harimau dan merupakan seorang guru silat yang kemudiannya berhenti mengajar silat untuk mendalami ilmu agama.

Pengasasnya merupakan seorang penjual limau sehingga orang ramai memanggilnya Hassan Anak Limau. Namun lama-kelamaan, dengan pertambahan pengikutnya maka dia mula dikenali dengan nama Hassan Anak Rimau. Antara salah seorang pengikutnya adalah "Ayah Pin" yang turut mengasaskan ajarannya sendiri.

Setelah kematiannya, pengikutnya masih mengamalkan ajarannya. Menjelang 1970-an, ajaran ini dikatan mula berkembang dari Kelantan ke Terengganu sebelum tersebar ke negeri-nengeri lain. Dalam kalangan pengikutnya, Hassan Anak Rimau dikenali sebagai seorang yang mempunyai kelebihan boleh mengetahui isi hati tetamu yang datang berjumpanya.

Ajaran ini terkenal dengan amalan zikir secara kuat dan beruzlah yang telah difatwakan akan keharamannya. Status pengharam ajaran ini boleh dirujuk pada laman web Fatwa Jabatan Mufti Selangor dan Majlis Fatwa Kebangsaan.

Antara ajaran sesat paling baru diharamkan kerajaan Malaysia. Ariffin Mohammed (meninggal dunia pada 2016) yang terkenal dengan gelaran Ayah Pin dalam kalangan pengikutnya telah menubuhkan ajarannya sendiri yang dikenal sebagai Kerajaan Langit.

Ajaran in berpusat di Kampung Batu 13, Hulu Besut, Terengganu. Antara kesesatan dan kebatilan ajarannya ini adalah Ayah Pin mendakwa bahawa dirinya adalah wakil Tuhan bagi segala agama yang wujud di dunia ini. Pengikut-pengikutnya pula menggapnya sebagai Tuhan yang menerima wahyu dari langit.

Pada Disember 1997, Jabatan Agama Islam Terengganu mengisytiharkan ajaran Ayah Pin palsu, sesat dan menyeleweng. Ayah Pin pernah dihukum penjara selama 11 bulan pada tahun 2001 tetapi selepas tamat hukuman penjara, Ayah Pin dan pengikutnya mula memperluaskan Kerajaan Langit.

Ayah Pin pernah melarikan diri ketika tempatnya diserbu oleh pihak polis. Dia dipercayai melarikan diri bersama-sama 4 orang isterinya ke Selatan Thailand. Ayah Pin diisytiharkan meninggal dunia pada tahun 2016 akibat sakit tua. Status pengharaman ajaran ini boleh dirujuk pada laman web Jabatan Mufti Negeri Terengganu, Fatwa Jabatan Mufti Selangor, Jawatankuasa Fatwa Negeri Perak dan Majlis Fatwa Kebangsaan.

Ajaran Matahari ini juga dikenali sebagai agama Taslim. Ajaran ini diasaskan pada tahun 1970-an oleh Haji Muhammad Shafie atau lebih dikenali sebagai Haji Muhammad Matahari. Pengasasnya mendapat gelaran Haji Matahari keran dikatakan mampu menentukan masa terbit dan terbenam matahari dengan tepat.

Pengikut ajaran ini menganggap diri mereka masih beragama Islam kerana mereka tidak pernah keluar dari ajaran agama Islam. Agama Matahari atau Taslim ini adalah satu mazhab agama yang berasal dari Kampung Seronok, Bayan Lepas, Pulau Pinang. Haji Muhammad Matahari menggelar dirinya sebagai "khalifah" dan bila dia meninggal keturunannya diangkat menjadi "khalifah" yang seterusnya untuk penganut agama itu.

Antara kesesatan ajaran ini adalah solat 5 waktu tapi hanya bersandarkan niat semata-mata tanpa perlu melakukan rukun solat seperti rukuk, sujud dan sebagainya. Pengikut ajaran ini juga hanya akan solat Jumaat di masjid tertentu sahaja dan akan solat menghadap matahari terbit.

Fatwa kesesatan ajaran Muhammad Matahari ini boleh dilihat pada laman web JAKIM dan Jabatan Mufti Pulau Pinang.

Ajaran Milllah Abraham ini dipercayai berasal dari Bogor, Indonesia. Ajaran ini mempunyai persamaaan dengan kumpulan Negara Islam Indonesia (NII) atau Pemuda Kahfi atau Ad-Deen yang telah difatwa dan diwartakan sebagai menyeleweng.

Ajaran ini pernah menggemparkan Malaysia tidak lama dahulu terutamanya di Sarawak apabil terdapat pendedahan bahawa mereka mempunyai rancangan untuk menguasai Borneo melalui aktiviti keganasan. Ahli-ahlinya dikatakan dipersiapkan untuk berperang di Sabah, Sarawak dan Kalimantan (Indonesia).

Mesyuarat Lembaga Fatwa Negeri Sarawak pada tahun 2016 sebulat suara memutuskan bahawa ajaran ini adalah bertentangan dengan ajaran Islam yang sebenar. Antara kesesatan nyata yang dibawa oleh mereka adalah mensyirikkan sesiapa sahaja yang meolak ajaran ini, mendakwa ada Rasul seleps Nabi Muhammad S.A.W dan menggabungkan 3 agama iaitu Islam, Kristan dan Yahudi.

Ajaran ini juga dianggap ekstrim kerana pengikutnya sanggup memutuskan hubungan dengan ahli keluarga yang tidak mengikut ajaran mereka dan memahami Al-Quran dengan tafsiran sendiri. Fatwa penyelewangan ajaran ini boleh dirujuk pada laman JAKIM.


Benarkah Everest Puncak Tertinggi Dunia?

Mendaki Gunung Everest sehingga berjaya menawan puncaknya, menjadi impian ramai pendaki-pendaki profesional di seluruh dunia.

Ini kerana seperti yang kita semua tahu, puncak Everest merupakan puncak gunung tertinggi - jadi untuk menaklukinya, membawa satu prestij yang cukup besar kepada mereka yang sea levelmampu melakukannya.

Untuk kali ini kami bawakan kepada anda satu soalan mudah - "benarkah Gunung Everest adalah puncak tertinggi dunia?"

Sebenarnya - Gunung Everest bukanlah  gunung tertinggi di dunia. Gunung tersebut diisytiharkan sebagai puncak tertinggi dunia, kerana cara kiraan yang digunakan menyokong pengisytiharan itu.

Cara kiraan rasmi yang digunakan oleh ahli geologi dalam mengukur ketinggian puncak-puncak yang ada dibumi bergantung kepada kedudukan paras laut.

Oleh sebab itulah ketinggian Gunung Everest sendiri, sebagai contoh - diisytiharkan sebagai 8,848 meter 'dari paras laut.' Bagaimanapun ada satu gunung lain yang jauh lebih tinggi berbanding Everest tetapi jarang diperkatakan kerana situasinya yang nyata berbeza.

Sekiranya kita buang standard kiraan tersebut - gunung manakah yang tertinggi di dunia?

Sebuah gunung berapi tidak aktif dinamakan sebagai Mauna Kea yang terletak di Hawaii hanya mempunyai ketinggian 4,207 meter dari paras laut hanya tinggi sedikit sahaja berbanding Gunung Kinabalu di Sabah.

Disebabkan ketinggian itulah Mauna Kea diisytihar secara rasmi sebagai puncak tertinggi di Hawaii. Jika dibandingkan dengan puncak-puncak lain yang lebih gah, Mauna Kea hanya layak menduduki tangga ke 15 mengikut cara rasmi ukuran ketinggian gunung dibuat.

Bagaimanapun, di bawah paras laut Mauna Kea sebenarnya menyimpan ketinggian hampir 6 kilometer jaraknya menjadikan keseluruhan ketinggian Gunung Maunakea seperti nama asalnya adalah 10,210 meter atau 10.21 kilometer.

Mauna Kea yang diramalkan sudah berusia 1 juta tahun pembentukannya, sebenarnya mempunyai ketinggian 1.4 kilometer melebihi Everest.

Jika cara kiraan puncak tertinggi di dunia dilakukan tanpa mempedulikan paras laut, Mauna Kea adalah gunung tertinggi di dunia - cuma lebih separuh daripada ketinggiannya ditenggelami air.

Kedudukannya yang strategik betul-betul berhampiran garisan ekuator bumi menjadikan Mauna Kea sesuai untuk dijadikan pusat observasi angkasa - menempatkan 24 teleskop dari pelbagai negara dan agensi, yang digunakan untuk tujuan tersebut.

Everest layak dikatakan puncak yang mempunyai altitud paling tinggi di bumi tetapi Mauna Kea merupakan gunung tertinggi dunia dari segi saiznya - tetapi kedua-duanya bukan puncak paling jauh dari pusat bumi!

Anda pernah dengar tentang sebuah puncak bernama Chimborazo yang terletak di Ecuador? Keunikan puncak ini adalah disebabkan kedudukannya.

Walaupun Everest merupakan puncak dengan altitud tertinggi dan Mauna Kea merupakan gunung tertinggi dunia, Chimborazo merupakan puncak paling jauh dari kedudukan pusat bumi.

Bumi kita tidak bulat sebaliknya mempunyai bentuk bujur ibarat telur yang diterbalikkan.

Lokasi Chimborazo berhampiran garisan ekuator menyebabkan puncak tersebut terletak hampir dengan bahagian di mana bumi 'membujur,' melayakkan puncak tersebut menjadi puncak paling jauh jaraknya dari pusat bumi walaupun ketinggiannya 'hanya' 6,263 meter.

Everest walaupun mempunyai ketinggian lebih 8,848 meter terpaksa mengaku kalah sekali lagi dengan Chimborazo selepas ditewaskan dari segi ketinggian oleh Mauna Kea.

What is the highest point on Earth as measured from Earth's center?


Kenapa 'Iceland' Kawasannya Subur Tetapi 'Greenland' Pula Dipenuhi Ais?

Jika ya, pasti anda mengetahui tentang kewujudan negara Iceland, sebuah negara kepulauan Nordik dan Greenland, sebuah wilayah autonomi yang diletakkan di bawah pemerintahan kerajaan Denmark.

Pernahkah anda terfikir, kenapa Iceland - sebuah negara yang dipenuhi tanaman hijau dinamakan sedemikian rupa; merujuk kepada maknanya 'Tanah Ais'? Sementara Greenland pula, yang bermakna 'Tanah Hijau' dipenuhi oleh ais.

Bagaimana situasi itu boleh berlaku? Kedua-duanya tidak berkait, tetapi dalam masa yang sama konteks sebabnya hampir-hampir serupa.

Kisah bagaimana Iceland mendapat namanya mempunyai kisah yang sukar untuk disahkan kebenarannya. Ini kerana unsur-unsur mitos dan hikayat turut sama menjadi latar belakang sejarah kisah ini.

Seorang Viking bernama Hrafna-Floki Vilgeroarson atau lebih dikenali sebagai Floki cuba menjejaki sebuah kawasan yang dikatakan sesuai untuk diduduki, telah ditemui oleh seorang penjelajah Viking lain bernama Garoar Svavarsson.

Tidak mengetahui di mana kedudukannya, Floki membawa ahli keluarganya serta beberapa orang rakan belayar bagi mencari kawasan tersebut.

Malang bagi Floki dalam perjalanan melalui kawasan kepulauan Shetland, salah seorang anak perempuannya lemas dalam kemalangan. Nasib buruk Floki berterusan setelah seorang lagi anak perempuannya memilih untuk berkahwin dengan seorang lelaki, semasa mereka berhenti dalam persinggahan.

Tidak menyerah kalah, Floki meneruskan perjalanan beliau meninggalkan anaknya bersama suami baru, sebelum mereka hilang arah. Floki membiarkan nasib menentukan arahnya, melepaskan 3 ekor burung gagak peliharaannya bagi menjadi pemandu jalan.

Seekor terbang kembali ke arah kawasan kepulauan di mana anaknya tinggal, satu lagi terbang masuk ke dalam kapal sementara seekor lagi terbang ke arah timur laut, tidak lagi kelihatan.

Floki meneruskan perjalanan mengekori arah burung tersebut dan tiba ke sebuah kawasan yang cantik, hijau dan cuacanya juga nyaman, tidak sejuk dan tidak terlalu panas.

Memulakan penempatan di situ bersama ahli keluarganya serta rakan yang ada, kehidupan mereka pada awalnya tenang, namun musim sejuk mula tiba menyebabkan tanaman dan haiwan peliharaan mereka musnah dan mati.

Mula merasakan keputusannya salah, Floki memanjat bukit paling tinggi bagi meninjau kawasan sekitarnya membolehkan dia dapat melihat kawasan fiod yang dipenuhi ais beku, menandakan kawasan tersebut sebenarnya sukar untuk didiami - tidak seperti yang diperkatakan.

Floki mengambil keputusan untuk pulang ke kawasan asalnya, lalu mula menasihatkan orang ramai yang ingin mencuba nasib berhijrah agar tidak menjadikan 'Tanah Ais' atau 'Iceland' yang ditemuinya sebagai pilihan, kerana kawasan itu dipenuhi ais.

Walau bagaimanapun, kawasan yang cuba didiami Floki sebenarnya bukan kawasan yang ditemui Garoar. Ini kerana Garoar berjaya menemui sebuah kawasan yang betul-betul sesuai sebagai sebuah penempatan, agak jauh daripada kawasan ekspedisi Floki mendarat.

Namun nama 'Iceland' mula lekat untuk merujuk kepada kawasan tersebut, sehinggakan ke hari ini kita merujuk kepada negara tersebut sebagai Iceland walaupun kawasan itu sebenarnya subur dan menghijau.

Jika Iceland mendapat namanya kerana Floki Vilgeroarson cuba menasihatkan orang ramai jangan ke sana, 'Greenland' pula mendapat namanya kerana cubaan pengasasnya untuk mengaburi mata orang ramai.

Erik Thorvaldsson atau lebih terkenal dengan gelarannya, 'Erik the Red' merupakan orang buangan di kalangan masyarakat Iceland akibat jenayah yang dilakukan, selepas dia terlibat dalam kes pembunuhan melibatkan beberapa orang mangsa.

Sebagai hukuman, Erik diperintah untuk keluar daripada Iceland selama 3 tahun.

Ini memaksa Erik dan pengikutnya melarikan diri ke kawasan yang kini kita kenali sebagai Greenland, memulakan tamadun baru Viking Greenland pada tahun 980.

Bagi meluaskan pengaruh dan mengumpulkan pengikut, Erik memilih untuk menamakan tanah yang diterokainya sebagai 'Greenland', walaupun kawasan yang terpilih dipenuhi ais dan salji.

Erik percaya nama yang menjentik kalbu, akan menarik minat orang ramai untuk berpindah ke situ - berlawanan dengan gelaran Iceland.

Selepas tempoh hukumannya tamat, Erik kembali ke Iceland menceritakan berkenaan 'Tanah Hijau' kawasan penempatan barunya yang dipercayai lebih sesuai.

Hasil pujukan Erik, 25 buah kapal sarat dengan penduduk asal Iceland mencuba nasib belayar ke 'Greenland' bagi mengubah nasib hidup mereka.

Di sinilah bermulanya sejarah 500 orang kumpulan penduduk asal Greenland yang memulakan Tamadun Viking Greenland, sebelum bencana dan kesukaran hidup melenyapkan tamadun itu secara beransur-ansur.

Begitulah bagaimana seorang penjenayah mampu menipu sekelompok orang ramai, untuk berpindah meninggalkan tanah subur bernama Iceland bagi memulakan hidup di kawasan sukar bernama Greenland.

Jangan sama sekali ungkapkan 'mak kau hijau' pada orang Greenland.


5 'Cameo' Dalam Filem Popular Yang Anda Tak Perasan

Kemunculan sejenak atau 'cameo' seringkali dijadikan salah satu cara yang menarik, untuk menyerikan sesuatu filem.

Apatah lagi apabila aktor besar bersetuju melakukan penampilan bersahaja sehinggakan kemunculan mereka itu, langsung tidak disedari penonton yang hanya mengetahui tentang kemunculan-kemunculan ini lama selepas tayangan tamat.

Berikut adalah lima kemunculan berbentuk 'cameo' yang telah pun ditayangkan dalam filem Hollywood. Cuba kira berapa yang anda perasan.

Membawakan watak 'Vanisher' dalam filem adiwira ini, watak yang dimainkan oleh Brad Pitt tidak kelihatan dalam filem - sama seperti namanya.

Menjadi salah seorang wira yang dipilih untuk turut sama membantu watak Deadpool, malangnya Vanisher meninggal dunia semasa terjun menggunakan bantuan payung tersangkut pada kabel elektrik.

Akibat renjatan yang berlaku, kuasa halimunan Vanisher hilang - menampakkan wajah sebenar beliau kepada penonton tak sampai 2 saat.

Sebagai bayaran untuk kemunculan dalam filem tersebut, Brad Pitt dibayar dengan secawan kopi.

Sebelum namanya dijulang sebagai generasi baru pelakon filem aksi yang sudah terpahat sekarang, Jason Statham mula dikenali sebagai bintang utama kepada siri filem 'The Transporter.'

Mungkin kerana inspirasi dari filem tersebutlah, Statham diminta untuk membuat kemunculan ringkas dalam filem 'Collateral', lakonan unggul Tom Cruise dan Jamie Foxx - sebagai seorang penghantar barangan.

Kemunculan Statham dalam filem itu hanyalah untuk menyerahkan sebuah beg kepada watak Tom Cruise, dipaparkan dalam beberapa saat sebelum hilang dari pandangan penonton.

Berbeza dengan pelakon-pelakon lain dalam senarai ini, watak yang dimainkan oleh Daniel Craig - pelakon utama watak James Bond (setakat ini) memerlukan wajah sebenar pelakon itu dilindungi.

Craig memainkan watak seorang askar Stormtrooper yang dipukau oleh watak utama filem tersebut, dengan menggunakan kuasa kawalan minda.

Namun Craig bukanlah satu-satunya pelakon berprofil tinggi yang turut sama melakukan penampilan ringkas. Tom Hardy juga pernah muncul memegang watak sama namun adegannya dipotong, selain penyanyi Ed Sheeran.

Jika anda tidak kenal siapa Tom Morello, beliau adalah pemain gitar antara yang paling disegani di dunia bersama kumpulan Rage Against the Machine dan Audioslave.

Selain itu, beliau juga adalah seorang aktivis sosial yang lantang bersuara serta dikagumi dek latar belakang pendidikannya yang agak tinggi.

Memainkan watak tambahan sebagai pengawal yang ditugaskan memenjarakan watak Tony Stark - usia watak Morello tidak panjang. Dalam dunia sinematik Marvel, dia adalah mangsa pertama yang merasai penumbuk Iron Man.

Nama Matt Damon terkenal dalam siri filem penyiasatan Bourne Identity, Good Will Hunting dan Saving Private Ryan serta pelbagai lagi.

Ini membuatkan beliau sering dipanggil untuk melakukan penampilan ringkas dalam filem, ada kalanya diberikan kredit; kebiasaannya tidak.

Damon muncul dalam filem 'Thor : Ragnarok' memainkan watak samaran Loki dalam pementasan yang diadakan secara bersahaja. Beliau juga muncul dalam filem Deadpool 2 memegang watak 'Redneck#2' untuk penampilan beberapa saat.

Masih ramai juga yang tidak menyedari kemunculan beliau dalam filem remaja klasik 'Eurotrip' namun adegan filem tersebut, kurang sesuai untuk ditayangkan kepada umum.


7 Syarikat Penerbangan Tertua Dunia Yang Masih Beroperasi

Ketika artikel ini ditulis, seluruh dunia sedang dilanda pandemik COVID-19 termasuklah Malaysia. Penularan penyakit ini yang begitu pantas menyebabkan banyak negara menutup pintu sempadan kecuali untuk urusan-urusan penting sahaja seperti urusan kerja dan urusan kecemasan.

Sudah tentu industri pelancongan paling terkesan. Banyak hotel dan pusat-pusat pelancongan yang terpaksa gulung tikar akibat kedatangan pelancongan yang merudum. Selain itu, industri pengangkutan udara juga terkesan teruk kerana kuranganya penumpang yang menggunakan khidmat mereka.

Kebanyakan syarikat penerbangan mula mengambil langkah drastik mengecilkan jumlah pekerja mereka bagi memastikan mereka dapat terus beroperasi di saat-saat sukar ini. Langkah ini turut diambil oleh syarikat pnerbangan tempatan antaranya Air Asia.

Kali ini, pihak Iluminasi ingin berkongsi senarai syarikat-syarikat penerbangan tertua dunia yang masih beroperasi hingga ke hari in. Kami berharap syarikat-syarikat ini dapat mengharung saat-saat sukar ini.

Royal Dutch Airlines atau lebih dikenali sebagai KLM merupakan syarikat penerbangan tertua di dunia yang masih beroperasi sehingga ke hari ini. Syarikat ini ditubuhkan pada tahun 1919 dengan nama Koninklijke Luchtvaart Maatschap (daripada nama inilah singkatan KLM wujud kerana lebih mudah diingati).

Syarikat ini telah mengadakan penerbangan pertamanya setahun kemudian dan pada 1924 syarikat ini memegang rekod sebab penerbangan terpanjang di dunia daripada Amsterdam ke Jakarta. Ketika itu, Indonesia masih lagi berada di bawah penguasaan koloni Belanda.

Pada tahun 1946, KLM menjadi syarikat penerbangan Eropah pertama yang mempunyai jadual penerbangan tetap ke New York. KLM bergabung dengan Air France pada tahun 2004, tetapi syarikat ini masih mengekalkan ibu pejabatnya di Amsterdam.

Syarikat Avianca ditubuhkan hanya beberapa bulan selepas penubuhan KLM. Avianca adalah syarikat penerbangan tertua kedua di dunia yang masih beroperasi. Berpusat di Bogotá, Colombia, ia adalah syarikat penerbangan tertua di Amerika. Sebelum Perang Dunia Kedua , Avianca digelar SCADTA (Sociedad Colombo Alemana de Transportes Aéreosa atau dalam bahasa Inggeris dikenali sebagai Colombian-German Air Transport Company).

Syarikat ini ditubuhkan oleh seorang usahawan Jerman pada tahun 1919. Semasa perang, ribuan lagi orang Jerman melarikan diri ke Colombia dan hubungan SCADTA dengan Jerman menjadi kerisauan.

Akibatnya, pada tahun 1940, syarikat ini telah membuang kesemua pekerja mereka yang mempunyai kewarganegaraan Jerman dan mula menggunakan nama baru.

Queensland and Northern Territory Aerial Services atau singkatannya “Qantas” merupakan sebuah syarikat yang berasal dari Australia. Syarikat yang berpangkalan di Sydney in ditubuhkan pada tahun 1920 dengan tujuan utamanya ketika itu adalah menghubungkan kawasan-kawasan kurang penduduk dengan seluruh Australia.

Menjelang 1935, syarikat ini mula mengembangkan operasi mereka dengan menawarkan pnerbangan antarabangsa. Logo syarikat ini pertama kali diperkenalkan pada tahun 1944 dan menyebabkan syarikat ini mula mendapat gelaran “The Flying Kangaroo”.

Syarikat ini terkenal dengan perkhidmatannya yang dianggap antara yang terbaik di dunia sehingga membolehkan mereka mendapat anugerah syarikat penerbangan terbaik dunia beberapa kali.

Dalam bahasa Russia, Aeroflot membawa maksud "armada udara". Syarikat ini telah melakukan penerbangan pertamanya pada tahun 1923. Pada masa itu, Aeroflot beroperasi dengan nama Dobrolet, yang bermaksud "sukarelawan."

Tidak lama selepas penukaran namanya pada tahun 1932, Aeroflot menjadi syarikat penerbangan terbesar di dunia. Perkara ini tidak mengejutkan kerana kapal terbang adalah cara terbaik untuk melakukan perjalanan melintasi wilayah luas di bawah kuasa Kesatuan Soviet.

Sama seperti negara Russia sendiri, Aeroflot berpecah kepada beberapa entiti yang lebih kecil pada tahun 1990-an sebelum disusun semula menjadi  sebuah syarikat penerbangan. Moscow iaitu ibu negara Rusia kini juga menempatkan ibu pejabat Aeroflot.

Czech Airlines dibentuk pada tahun 1923 untuk menjadi syarikat penerbangan nasional untuk negara Czechoslovakia yang baru ditubuhkan ketika itu. Czech Airlines adalah syarikat penerbangan pertama yang menampilkan kru kabin di dalamnya.

Syarikat penerbangan ini juga menjadi syarikat penerbangan yang pertama menjadi mangsa rampasan kapal terbang. Pada tahun 1950, lapan pembelot Czech merampas dan mengalihkan tiga pesawat pengangkutnya ke Nuremberg.

Sebilangan penumpang yang menjadi mangsa rampasan ini dihantar kembali ke Czechoslovakia yang ketika itu dibawah pengaruh komunis sementara yang lain meminta suaka politik di Jerman Barat yang dikuasai pihak Tentera Bersekutu.

Syarikat Finnair mula beroperasi pada tahun 1923.  Finnair mendapat gelaran "Syarikat penerbangan rasmi Santa Claus" kerana syarikat ini kerap melakukan penerbangan melintasi Kutub Utara.

Pada 12 tahun terawal syarikat ini beroperasi, ianya hanya sebuah syarikat penerbangan kecil yang mempunyai beberapa buah kapal terbang sahaja. Walau bagaimanapun, penganjuran Sukan Olimpik 1952 di Helsinki berjaya memberikan impak positif kepada syarikat ini.

Penganjuran Sukan Olimpik ini mendorong pembinaan lapangan terbang di ibu kota negara Finland (yang turut menjadi hab utama Finnair) dan syarikat itu mendapat pertambahan 100,000 penumpang. Syarikat penerbangan ini terkenal antara syarikat penerbangan paling selamat di dunia.

Delta merupakan Syarikat penerbangan tertua yang masih beroperasi di Amerika Syarikat dan Delta juga merupakan salah satu syarikat penerbangan terbesar di dunia. Kini berpusat di Atlanta, syarikat ini ditubuhkan di Macon, Georgia pada tahun 1924.

Syarikat ini pada awalnya ditubuhkan untuk perkhidmatan operasi penghapusan tanaman kecil dan dikenali sebagai Huff Daland Dusters, Inc. Syarikat ini mula menawarkan penerbangan komersil penumpang pada tahun 1929.

Delta adalah syarikat penerbangan pertama yang menawarkan makanan percuma dalam kabin pada tahun 1959 dan juga syarikat pertama yang melarang merokok dalam semua penerbangannya pada tahun 1995.


Kenapa Kodak Gulung Tikar Tapi Fujifilm Terus Berkembang - Kodak vs Fujifilm

Satu ketika dahulu, ketika era kamera digital belum wujud (atau masih di peringkat awal) terdapat dua syarikat besar yang menguasai pasaran fotografi iaitu Kodak dan Fujifilm. Kodak merupakan sebuah syarikat berpangkalan di Amerika Syarikat sementara pesaingnya Fujifilm pula berpangkalan di Jepun.

Kedua-dua nama besar ini begitu dominan memandangkan mereka memiliki teknologi khas untuk pembuatan filem gambar pada ketika itu. Kemunculan kamera digital dan kurangnya inovasi daripada Kodak menyaksikan pendapatan mereka semakin merudum sehingga akhirnya diisytiharkan muflis.

Kisah sebab-sebab kejatuhan Koodak ini pernah kami tulis satu ketika dahulu dalam artikel Sebab-Sebab Kejatuhan Jenama Kodak, Jenama Gergasi Duni Fotografi Satu Ketika Dahulu. Syarikat Fujifilm pula lebih bernasib baik dan terus wujud pada hari ini.

Kisah dan perbandingan antara kedua syarikat ini sebenarnya amat menarik untuk diteliti, lebih-lebih lagi sekiranya anda adalah seorang usahawan. Kejayaan Fujifilm ini boleh difokuskan kepada strategi mempelbagaikan bisnes mereka (diversification).

Walaupun Kodak dan Fujifilm menghasilkan kamera, keuntungan utama keduanya datang daripada penjualan filem dan jualan pasca pemprosesan (bahasa mudahnya, mencuci gambar). Kerana besarnya keuntungan yang diperolehi daripada servis ini, pihak Kodak dahulunya sanggup memberikan kamera secara percuma atau menjualnya pada harga sangat rendah sebagai satu cara pemasaran agar ramai pengguna menggunkan produk dan servis mereka.

Strategi ini dinamakan sebagai strategi “silver halide" sempena mengambil nama bahan kimia yang digunakan dalam proses pembuatan filem. Jika anda perasan, strategi sama juga digunakan oleh syarikat produk percetakan dan pisau cukur - memberi atau menjual dengan murah mesin percetakan / pisau cukur tetapi memperoleh margin keuntungan yang besar dengan penjualan dakwat mesin cetak dan bilah pisau.

Pada tahun 2000 sebelum peralihan digital, penjualan berkaitan filem menyumbang 72% daripada pendapatan Kodak dan 66% dari pendapatan operasinya berbanding 60% dan 66% untuk Fujifilm. Penghasilan filem gambar merupakn satu proses yang sangat kompleks menyebabkan tidak banyak syarikat yang mampu menghasilkannya dalam skala yang besar.

Maka, persaingan dalam pasaran pada ketika itu hanya tertumpu kepada dua syarikat besar ini - Kodak dan Fujifilm. Selain itu, terdapat dua syarikat yang lebih kecil turut memasuki pasaran ini antaranya Konica dan Agfa namun kewujudan syarikat-syarikat kecil ini langsung tidak mengganggu-gugat penguasaan Kodak dan Fujifilm.

Pada tahun 2001, penjualan filem memuncak di seluruh dunia namun ia juga adalah permulaan kejatuhan jualan filem akibat transisi ke dunia digital termasuklah dalam dunia fotografi.

Pada mulanya, pasaran mulai menyusut dengan sangat perlahan kemudian naik dengan cepat dan akhirnya jatuh pada kadar 20 - 30 peratus setahun. Menjelang tahun 2010, permintaan di seluruh dunia untuk filem fotografi turun menjadi kurang dari sepersepuluh dari hanya sepuluh tahun sebelumnya.

Sekiranya sebelum kemunculan era digital kedua syarikat ini cukup selesa denga strategi “silver halide", penciptaan kamera digital menyaksikan sesiapa sahaja boleh menghasilkan kamera digital mereka sendiri. Malah, pendapatan daripada penjualan filem dan servis mencuci gambar juga merudum.

Masalahnya bukanlah mengenai penjualan kamera digital kerana Kodak sudah menjual banyak kamera digital. Pada 2005, Kodak menguasai 21.3% pasaran AS namun berkurang kepada 15% pada tahun 2003 dan 7% pada tahun 2010 setelah kemunculan jenama-jenama lain seperti Canon, Nikon dan lain-lain.

Masalah utama Kodak ialah mereka tidak menjana wang dengan penjualan kamera digital. Menurut kajian, mereka kehilangan $60 untuk setiap kamera digital yang dijualnya pada tahun 2001. Penjualan kamera digital mereka tidak dapat menampung kerugian yang mereka alami dalam segmen filem sehingga mereka akhirnya terpaksa memfailkan bankrap pada tahun 2012.

Elemen penting dalam kejayaan Fujifilm adalah mempelbagaikan cabang bisnes mereka. Pada tahun 2010, pasaran filem turun menjadi kurang daripada 10% berbanding tahun 2000. Tetapi Fujifilm, yang pernah membuat 60% penjualannya dengan filem, berjaya mempelbagaikan dan berjaya meningkatkan pendapatannya sebanyak 57% dalam tempoh sepuluh tahun ini sementara jualan Kodak menurun sebanyak 48%.

Fujifilm berjaya mengelakkan mereka menimpa nasib yang sama seperti Kodak dengan bertindak pantas dan mengubah perniagaannya melalui inovasi dan pertumbuhan luaran. Di bawah kepimpinan tegas Shigetaka Komori yang dilantik sebagai presiden pada tahun 2000, Fujifilm dengan cepat melakukan reformasi besar-besaran.

Pada tahun 2004, beliau membuat rancangan enam tahun yang disebut VISION 75 yang merujuk pada ulang tahun ke-75 kumpulan itu. Tujuannya adalah jelas, yakni "menyelamatkan Fujifilm dari bencana dan memastikannya terus berdaya maju sebagai syarikat terkemuka dengan penjualan 2 atau 3 trilion yen setahun."

Pertama, pihak pengurusan menyusun semula perniagaan filemnya dengan menurunkan skala produksi dan menutup fasiliti berlebihan. Sementara itu, jabatan penyelidikan dan pembangunan berpindah ke kemudahan yang baru dibina untuk menyatukan usaha penyelidikan dan mempromosikan budaya komunikasi dan inovasi yang lebih baik di kalangan jurutera.

Kedua, mereka turut melakukan R&D untuk melihat sejauh mana teknologi dan kepakaran yang dimiliki boleh digunakan dalam bidang-bidang lain. Hasilnya, mereka dapati teknologi Fujifilm dapat disesuaikan untuk pasaran baru seperti farmasi, kosmetik dan lain-lain lagi.

Sebagai contoh, syarikat ini dapat meramalkan ledakan skrin LCD dan melabur banyak di pasaran ini. Dengan memanfaatkan teknologi filem gambar, jurutera mereka mencipta FUJITAC, teknologi berprestasi tinggi yang penting untuk membuat panel LCD untuk TV, komputer, dan telefon pintar. Hari ini, FUJITAC memiliki 70% pasaran untuk filem polarizer LCD.

Syarikat itu juga menyasarkan pasaran yang tidak dijangka seperti kosmetik. Fujifilm berpengalaman selama 70 tahun dalam penggunaan gelatin, bahan utama filem gambar yang berasal dari kolagen. Bahan ini banyak digunakan dalam produk kosmetik. Fujifilm juga memiliki pengetahuan yang mendalam dalam pengoksidaan, proses yang berkaitan dengan penuaan kulit manusia. Oleh itu, Fujifilm melancarkan produk solek pada tahun 2007 dibawah jenama Astalift.

Ketiga, sekiranya kepakaran dan teknologi yang dimahukan tidak dimiliki, mereka turut menggunakan strategi merger and acquisition (M&A), iaitu membeli syarikat-syarikat yang sudah menembusi pasaran dan menggabungkan dengan teknologi dan kepakaran sedia ada Fujifilm. Strategi ini membolehkan mereka menghasilkan produk dengan lebih pantas dan menjualnya dalam pasaran sedia ada.

Pada tahun 2010, 9 tahun setelah puncak penjualan filem, Fujifilm adalah sebuah syarikat baru. Pada tahun 2000, 60% dari penjualannya dan dua pertiga dari keuntungan tersebut berasal daripada segmen filem tetapi pada tahun 2010 segmen tersebut hanya menyumbang kurang dari 16% dari pendapatan mereka.

Fujifilm berjaya keluar dari krisis melalui strategi penyusunan semula dan mempelbagaikan cabang perniagaan mereka.


Apa Yang Perlu Anda Tahu Tentang Industri Automotif China?

Kebangkitan jenama-jenama kenderaan dari China nampaknya sedang melalui satu bentuk evolusi perubahan besar-besaran, dibantu oleh kerjasama antara syarikat Geely dan syarikat automotif negara kita Proton.

Perubahan ini nyata berjaya menghakis stigma masyarakat kita tentang kualiti kereta yang dikeluarkan negara tanah besar itu, seterusnya berjaya mencipta keyakinan kepada rakyat Malaysia untuk berkeinginan memiliki sebuah kereta keluaran China - walaupun jenamanya masih lagi jenama Malaysia.

Kami tidak tahu adakah evolusi penerimaan ini masih eksklusif disebabkan punca penglibatan Proton semata-mata atau benar-benar akan mengubah persepsi orang ramai terhadap kereta China.

Apa yang anda tahu tentang pasaran kenderaan di China? Jom kita belajar serba sedikit berkenaan industri automotif di sana.

Pada tahun 2009, China secara rasmi menjadi pengeluar DAN pasaran kereta terbesar di dunia memintas Amerika Syarikat, yang sebelum itu mengungguli carta.

Dalam tahun tersebut, China berjaya mencatatkan pengeluaran sebanyak 13.79 juta unit kenderaan keseluruhannya serta berjaya merekodkan jumlah jualan sebanyak 13.64 juta semuanya.

Apa yang perlu anda tahu, perubahan yang berlaku dari China ini sebenarnya telah pun mula dirancang sejak era 1950-an lagi menerusi projek sokongan kerajaan yang dinamakan sebagai 'First Automobile Works' atau FAW.

FAW membuka kilang pertama mereka pada tahun 1953 dan mula mengeluarkan kenderaan trak pada tahun 1956, hasil kerjasama dengan Kesatuan Soviet. Hanya pada tahun 1958, FAW mula mengeluarkan kenderaan penumpang pertama mereka dengan pengeluaran model FAW Hongqi CA72.

Pengeluaran ini serentak dengan dasar kerajaan China ketika itu yang mahu merapatkan jurang antara negara mereka dengan negara barat, menerusi dasar 'The Great Leap Forward' yang diperkenalkan Mao Zedong.

CA72 hanya dijual kepada agensi kerajaan dan pemimpin tertinggi kerajaan komunis, sebelum FAW memperkenalkan Dongfeng CA71 untuk jualan kepada awam.

Nama Geely semakin popular di negara kita, namun di China - industri automotif mereka dikuasai oleh empat syarikat terbesar sehingga kini.

Syarikat kenderaan terbesar di China adalah SAIC Motor, yang mula mengeluarkan kenderaan penumpang pada tahun 1961 dan kini mendahului pasaran China dari segi pengeluaran.

Antara jenama yang dikeluarkan SAIC adalah jenama Britain MG, Yuejin dan Maxus. Jika anda perasan, ramai juga syarikat tempatan kita menggunakan van jenama Maxus sekarang.

Syarikat kedua adalah Dongfeng, yang lorinya semakin banyak berlegar atas jalanan negara kita. FAW pada ketika ini merupakan pengeluar kenderaan ketiga terbesar.

Sementara syarikat keempat yang dikategorikan gergasi automotif China adalah Chang'an. Syarikat ini telahpun memasuki pasaran kereta penumpang negara kita, melalui kerjasama dengan kumpulan Berjaya melalui jenama Chana.

Chang'an cuba memperkenalkan model Chana Era pada tahun 2009, yang dipasarkan sebagai MPV 5+2 tempat duduk termurah Malaysia, dijual pada harga RM39 ribu ke RM45 ribu. Namun sambutan terhadapnya mungkin kurang memberangsangkan.

Walaupun pasaran China dikuasai oleh empat gergasi automotif mereka, jenama China sebenarnya menghadapi saingan yang cukup sengit dalam pasaran tempatan.

Volkswagen yang dikeluarkan dengan kerjasama bersama SAIC dan Volkswagen Jerman mendominasi jualan keseluruhan, diikuti Honda dan Toyota bagi tahun 2019.

Jenama Geely menduduki tangga keempat dari segi jualan dalam tahun 2019 dengan Nissan menutup senarai, di tangga kelima.

Dari segi jualan, jualan Volkswagen Lavida menjadi model paling laris untuk pengeluar Jerman itu, sehinggakan jumlah jualan Volkswagen mendahului jumlah jualan Honda dan Toyota yang digabungkan.

Model kereta paling laris di China dipegang sebuah model MPV yang telah dikeluarkan sejak tahun 2010, dinamakan Wuling Hongguang; hasil kerjasama antara SAIC, GM dari Amerika Syarikat dan Wuling dari China.

Sebuah MPV 7 tempat duduk, sejak tahun 2016 lagi model ini menggungguli carta jualan disebabkan popularitinya - dibantu dengan harganya yang berbaloi sekitar RM32 ke RM40 ribu mengikut spesifikasi.

Pada bulan Ogos tahun 2020, Wuling melancarkan versi elektrik bagi model ini dengan saiz lebih kecil dan sambutannya - terlalu menggalakkan. Harganya pula hanya sekitar RM18 ribu. Murah kan?

Setakat ini, Wuling menjadikan dua negara berjiran kita iaitu India dan Indonesia sebagai fokus pasaran mereka namun seandainya harga yang ditawarkan sedemikian rupa serta sangat diyakini berbaloi dengan kualitinya - kami harapkan Wuling mulalah riki-riki bawa masuk model sama ke Malaysia.

Khabar angin berkenaan usaha membawa masuk itu sudah ada jadi sama-samalah kita tunggu, sekiranya model kenderaan dengan jualan nombor 1 di dunia ini bakal menjelajah negara kita pula.


4 Etnik Di Dunia Yang Mempunyai Kebolehan Luar Biasa

Kebolehan luar biasa biasanya di nilai pada tahap individu, apabila seseorang itu mampu melakukan sesuatu yang di luar tahap keupayaan biasa.

Bagaimanapun, ada juga sesetengah fenomena unik di seluruh dunia berlaku membolehkan sesuatu kelompok masyarakat atau etnik mempunyai kebolehan yang melampaui batas had tenaga yang kita ketahui.

Kehidupan yang dipengaruhi air membolehkan etnik Bajau yang tinggal di Malaysia, Filipina dan Indonesia mempunyai kebolehan tinggi dalam menyelam.

Bagi mereka yang pernah menyaksikan sendiri kebolehan mereka ini, etnik Bajau ini dikatakan mampu berada dalam air sama seperti kita yang berdiri di atas daratan. Apa yang unik - semuanya dilakukan tanpa menggunakan peralatan moden yang biasa digunakan penyelam lain.

Untuk membolehkan mereka menyelam dengan baik, orang Bajau akan memecahkan gegendang telinga mereka pada usia muda - bagi mengelakkan rasa sakit yang akan dirasai semasa di dalam air. Mereka percaya kaedah itu memudahkan mereka menyelam.

Dilaporkan kebiasaannya orang Bajau yang mencari hasil lautan akan menghabiskan 4 ke 5 jam sehari dalam air. Rekod selaman bebas paling dalam setakat ini adalah pada kedalaman 79 meter.

Seorang penyelam Bajau direkodkan mampu menahan nafas selama 3 minit, semasa di dalam air.

Tinggal di kawasan tanah tinggi mengakibatkan tubuh etnik Kalenjin yang menetap di Lembah Great Rift, Kenya - memaksa etnik Kalenjin membiasakan diri dengan tekanan udara lebih rendah serta kekurangan oksigen.

Ini membuatkan tubuh mereka mula lebih aktif memperbanyakkan lagi pengaliran oksigen ke dalam badan melalui sel darah merah, memperkuatkan sistem daya tahan badan mereka agar dapat terus kekal hidup.

Atas sebab itulah etnik Kalenjin mempunyai kemampuan untuk berlari jarak jauh lebih lama, dalam masa yang lebih pantas.

Legenda kemampuan berlari orang Kalenjin bermula dalam era 1960-an, selepas seorang pelari etnik Kalenjin bernama Kipchoge Keino yang tidak dikenali mula memecahkan rekod-rekod larian jarak jauh sebelum itu dengan beza masa yang tidak masuk akal.

Sehingga kini individu dari etnik Kalenjin masih lagi aktif dalam sukan larian, terus memenangi acara-acara yang dianjurkan serta menyumbang 73% daripada keseluruhan kutipan pingat Olimpik negara Kenya.

Hidup dalam keadaan yang sukar membolehkan orang Sherpa yang tinggal di Nepal mempunyai kebolehan luar biasa, dalam mendaki gunung dan bukit.

Kemampuan yang ada melayakkan orang Sherpa mampu melalui laluan-laluan lebih sukar, bagi membolehkan laluan baru dibuka serta mencatatkan masa panjatan yang susah untuk ditandingi pendaki-pendaki lain.

Apa yang membezakan Sherpa dengan pendaki lain adalah tubuh mereka yang sudah dibiasakan hidup dalam suasana kurang oksigen pada ketinggian lebih 8,000 kaki, yang dipercayai sudah diwarisi sejak 6,000 tahun dahulu.

Dalam kajian yang telah dijalankan, didapati orang Sherpa mempunyai kebolehan untuk menghasilkan tenaga dalam keadaan kurang atau ketiadaan oksigen dengan lebih berkesan berbanding manusia biasa, melalui proses yang dikenali sebagai proses metabolisme anaerobik.

Proses itu berlaku apabila paru-paru mula gagal membekalkan oksigen dalam darah secukupnya dan tubuh mereka didapti mampu mengekalkan proses tersebut dalam tempoh jangka masa lebih panjang.

Kanser merupakan salah satu pembunuh manusia yang sangat ditakuti. Ini menyebabkan pelbagai kajian telah pun dijalankan dalam merawat masalah penyakit ini.

Salah satu usaha yang dijalankan, adalah mengenalpasti sekumpulan manusia yang tinggal di bahagian selatan negara Ecuador, yang diketahui mempunyai imuniti terhadap sel kanser disebabkan oleh penyakit yang mereka alami.

Kumpulan komuniti ini yang rata-ratanya menetap di Ecuador dan selebihnya di Sepanyol, mempunyai penyakit yang dikenali sebagai sindrom Laron. Hanya 350 orang sahaja diketahui masih hidup ketika ini.

Individu yang menghidap sindrom ini sihat sepenuhnya seperti biasa, tetapi mempunyai abnomarliti pada organ limpa mereka menyebabkan tubuh mereka tidak mampu menghasilkan bahan yang dikenali sebagai insulin-like growth factor 1 atau IGF-1.

Tanpa IGF-1, tubuh mereka tidak mempunyai kebolehan untuk menukarkan sel-sel sihat kepada sel kanser serta membuatkan mereka lebih sensitif terhadap insulin, menyukarkan mereka mengalami diabetis.

Namun......sindrom Laron yang mereka alami memberikan mereka abnormaliti pada saiz badan, di mana penghidapnya tidak akan membesar seperti biasa disebabkan oleh ketiadaan kemampuan tubuh untuk menggunakan hormon tumbesaran dengan sempurna.

Walaupun kebal serangan penyakit kritikal, komuniti individu kerdil ini tetap memilih untuk meminggirkan diri menetap sesama mereka - kerana berasa rendah diri terhadap saiz badan mereka.

Lihat gambar di atas. Lelaki itu bernama Jannick Castillo dan dia sebenarnya sudah berusia 18 tahun.


Penyakit Ini Buat Pesakit Rasa Seperti Sudah Mati - Cotard Delusion

Cotard Delusion atau Khayalann Cotard adalah keadaan yang jarang berlaku di mana pesakit mempunyai kepercayaan palsu atau khayalan bahawa dirinya atau sebahagian badannya sudah mati atau tidak wujud. Keadaan ini selalunya berlaku akibat kemurungan yang teruk dan beberapa gangguan psikotik.

Ia juga boleh terjadi akibat penyakit mental dan keadaan neurologi yang lain. Penyakit ini juga mempunyai beberapa gelaran antaranya sindrom mayat berjalan, sindrom Cotard, atau khayalan nihilistik (nihilistic delusion). Penyakit ini sangat jarang ditemuii dengan hanya 200 kes sahaja yang dilaporkan di seluruh dunia.

Salah satu gejala utama penyakit ini adalah nihilisme. Nihilisme adalah kepercayaan bahawa diri mereka tidak mempunyai nilai atau makna. Ini juga boleh merangkumi kepercayaan bahawa tidak ada yang benar-benar wujud.

Orang dengan penyakit ini merasa seolah-olah mereka sudah mati atau membusuk. Dalam beberapa kes, mereka mungkin merasa tidak pernah ada. Walaupun sebilangan pesakit mempunyai perasaan seperti ini terhadap seluruh tubuh mereka, ada pesakit hanya merasakannya bahawa organ, anggota badan, atau jiwa mereka sahaja yang sudah mati.

Pesakit dengan sindrom ini sering menjadi kurang bersosial. Kadang-kadang, mereka mungkin tidak bercakap sama sekali. Ada yang mendengar suara bisikan halus yang mengatakan bahawa mereka sudah mati. Sebahagian besar juga enggan makan kerana mereka merasakan tidak ada gunanya makan kerana mereka sudah "mati".

Ada juga pesakit yang cuba mencederakan diri sendiri. Analisis statistik terhadap 100 pesakit mendapati bahawa 45% daripadanya menunjukkan penolakan kewujudan diri manakala 55% pesakit lain mengalami khayalan keabadian.

Nama penyakit ini diberi berdasarkan nama seorang doktor yang menemuinya. Pada tahun 1880, pakar neurologi Jules Cotard menggambarkan keadaan ini sebagai Le délire des négations ("The Delirium of Negation"), iaitu sindrom psikiatri dengan keparahan yang berbeza-beza.

Penyakit ini menjadikan pesakit yang mengalaminya menjauhi orang lain dan mula mengabaikan kebersihan diri dan kesihatan fizikal mereka. Khayalan penolakan diri menghalang pesakit untuk memahami realiti luaran yang kemudian menghasilkan pandangan yang terpesong terhadap dunia luaran.

Khayalan penolakan seperti ini biasanya terdapat pada pesakit skizofrenia. Walaupun diagnosis sindrom Cotard tidak memerlukan pesakit mengalami halusinasi, simpton khayalan penolakan yang kuat dapat dibandingkan dengan yang terdapat pada pesakit skizofrenia.

Penyelidik tidak pasti apa yang menyebabkan khayalan Cotard, tetapi ada beberapa kemungkinan faktor atau risiko ianya terjadi. Beberapa kajian menunjukkan bahawa usia rata-rata pesakit yang mempunyai pesakit ini adalah sekitar 50. Namun, ia juga boleh berlaku pada kanak-kanak dan remaja.

Individu di bawah umur 25 tahun dengan khayalan Cotard cenderung juga mengalami kemurungan bipolar. Wanita juga tidak terkecuali mempunyai risiko mendapat penyakit ini.

Selain itu, khayalan Cotard nampaknya sering berlaku pada orang yang menganggap ciri peribadi mereka dan bukannya persekitarannya, menyebabkan tingkah laku mereka. Orang yang percaya bahawa persekitaran mereka menyebabkan tingkah laku mereka mempunyai keadaan yang berkaitan dengan penyakit dikenali sebagai sindrom Capgras.

Sindrom Cotard biasanya dijumpai pada orang yang menderita psikosis, seperti pada skizofrenia. Ia juga dijumpai pada pesakit yang mengalami kemurungan klinikal, mempunyai tumor otak dan sakit kepala migrain. Jurnal perubatan menunjukkan bahawa kejadian khayalan Cotard ini dikaitkan dengan bahagian "lesions" pada "lobus parietal" di otak.

Seorang pesakit yang hanya dikenal "WI" (namanya dirahsiakan atas alasan privasi), didiagnosis dengan penyakit ini setelah mengalami kerosakan otak traumatik. Kerosakan pada hemisfera serebrum, lobus frontal, dan sistem ventrikel dapat dipastikan dengan jelas oleh doktor setelah pesakit menjalani pemeriksaan magnetic resonance imaging (MRI) dan imbasan computed tomography (CT).

Pada Januari 1990, WI telah dipindahkan ke bahagian rawatan pesakit luar setelah dipercayai sembuh. Walau bagaimanapun, dia terus mengalami kesulitan penglihatan yang berterusan yang menyebabkan doktor memintanya melakukan penilaian oftalmologi. Ujian visual tersebut kemudian membawa kepada penemuan kerosakan lebih lanjut pada otaknya.

Selepas beberapa bulan setelah trauma awal, WI terus mengalami kesukaran untuk mengenali wajah, tempat, dan objek. Dia juga yakin bahawa dia sudah mati dan mengalami perasaan derealisasi. Kemudian pada tahun 1990, setelah keluar dari hospital, WI yakin bahawa dia telah pergi ke Neraka setelah mati sama ada disebabkan oleh AIDS atau sepsis.

Dalam satu kes yang dikenali sebagai "Mademoiselle X", seorang wanita menafikan adanya bahagian tubuhnya dan keperluannya untuk makan. Dia mengatakan bahawa dia mendengar bisikan bahawa dia sudah mati, keadaan pelik yang diberi nama "The Delirium of Negation". Wanita tersebut akhirnya mati kelaparan.

Pada tahun 2008, seorang psikiatri di New York melaporkan ada pesakit berusia 53 tahun dikenali sebagai Ms. Lee yang mengadu bahawa dia telah mati dan berbau seperti daging busuk. Dia meminta keluarganya untuk membawanya ke bilik mayat supaya dia dapat bersama orang mati yang lain. Mereka mendail 911 untuk mendapatkan bantuan.

Lee dimasukkan ke unit psikiatri, di mana dia menuduh paramedik cuba membakar rumahnya. Setelah sebulan atau lebih mengambil ubat yang disarankan oleh doktor, dia akhirnya beransur pulih daripada penyakit yang sangat pelik dan jarang ditemui ini.


Apa Itu Penipuan Macau atau 'Macau Scam'?

Setiap minggu ada saja berita yang dilaporkan oleh media tempatan kita, berkenaan mangsa-mangsa taktik penipuan yang dikenali sebagai 'Macau Scam.'

Lebih malang jumlah yang dikatakan berjaya dikebas individu-individu tidak bertanggungjawab ini bukannya kecil-kecilan; sebaliknya melibatkan jumlah puluhan ribu hingga jutaan ringgit kerugian mangsa.

Apa yang hebat sangat berkenaan 'Macau Scam' sehingga berjaya memperdayakan begitu ramai orang?

Tidak jelas kenapa taktik penipuan ini dinamakan sebagai 'Macau Scam' namun banyak pihak mengatakan punca namanya dilabelkan sedemikian rupa - adalah disebabkan dua pendapat.

Yang pertama - sindiket yang beroperasi menjalankan modus operandi ini datang dari Macau. Yang kedua pula menyebut, mangsa pertama kaedah penipuan ini datang dari Macau.

Kedua-dua pendapat tidak dapat dibuktikan secara sahih pada awalnya, namun ucapan yang dilakukan oleh Presiden Polis Antarabangsa (Interpol) Khoo Boon Hui dari Singapura pada tahun 2012 semasa Persidangan Eropah yang dianjurkan di Tel Aviv, Israel mampu menjawab asal-usul nama penipuan ini.

Bercakap mengenai sindiket jenayah antarabangsa, Boon Hui menceritakan berkenaan sekumpulan penjenayah yang di tahan di Malaysia, selepas 8 bulan berjaya melakukan operasi jenayah mereka - sebelum berjaya di tahan di lapangan terbang oleh pihak berkuasa negara kita, semasa cuba melarikan diri.

Presiden Interpol ketika itu jelas menamakan Macau sebagai pusat titik mula operasi sedemikian rupa, sebelum gerakan itu melarikan diri beroperasi di Malaysia, Kemboja, Indonesia, Filipina dan Thailand bagi mengurangkan risiko diberkas.

Bagaimanapun, dalam tangkapan yang berjaya dilakukan itu polis kita terpaksa melepaskan pesalah untuk dihantar pulang ke negara masing-masing, disebabkan oleh bidang kuasa tangkapan mereka terhad.

Ini disebabkan mangsa-mangsa penipuan itu sendiri bukanlah rakyat Malaysia mengehadkan kuasa untuk mendakwa dan menghukum - walaupun tangkapan sudah dibuat.

Pendedahan berkenaan sistem jenayah terancang ini menurut Boon Hui, agak mengejutkan kerana sindiket terbabit bijak menggunakan lompong-lompong hubungan antarabangsa bagi membolehkan mereka tidak mudah diberkas.

Sindiket akan menempatkan 'petugas-petugas' mereka di negara tertentu yang akan mensasarkan mangsa di negara lain yang tidak mempunyai hubungan diplomatik antara kedua negara.

Kelompongan ini mengurangkan bidang kuasa pihak berkuasa tempatan yang berjaya memberkas mereka, kerana ketiadaan kuasa yang cukup untuk melakukan dakwaan; seperti apa yang terjadi kepada tangkapan polis negara kita.

Dalam memastikan gerakan mereka tidak terhenti walaupun ada kumpulan yang diberkas, sindiket akan mewujudkan dua atau lebih kumpulan operator serentak yang akan beroperasi tanpa menyedari kewujudan mereka satu sama lain.

Seandainya satu diberkas, mereka dengan segera akan mewujudkan satu lagi kumpulan lain sebagai ganti dan hubungan antara kumpulan operator ini, hanya diketuai oleh dalang-dalang utama sindiket - yang dipercayai berakar di Taiwan.

Ada banyak kaedah digunakan dalam mengaburi mata mangsa agar terpukau untuk mengeluarkan dana simpanan mereka.

Taktik sindiket Macau Scam boleh dikategorikan kepada empat selalunya. Yang pertama adalah panggilan yang menyatakan anda telah memenangi sesuatu.

Kedua dan yang agak popular adalah taktik penyamaran, di mana operator akan menyamar sebagai peguam, pegawai polis atau pegawai agensi yang akan mendakwa anda telah terlibat dalam aktiviti kurang elok.

Ketiga adalah taktik di mana anda dikatakan mempunyai hutang seperti bil atau bayaran kad kredit tertunggak yang perlu dijelaskan segera.

Ada juga sindiket Macau Scam yang menggunakan ugutan culik, biasanya menamakan individu ahli keluarga sedang berhadapan risiko bahaya namun taktik ini kurang kerap didengari.

Dalam taktik terbaru yang dibongkar pada Julai 2020, polis Malaysia berjaya mengenalpasti sindiket Macau Scam yang cuba memperdayakan mangsa mereka untuk memuat turun aplikasi telefon.

Dengan menyamar sebagai pegawai berkuasa, operator akan meminta mangsa memuat turun aplikasi tersebut yang akan bertindak sebagai pintu belakang bagi sindiket mendapatkan maklumat yang mereka ingini - hanya dengan melalui telefon pintar.

Walaupun sudah berjaya diberkas, ditahan dan dihentikan - sindiket Macau Scam nampaknya tidak pernah berjaya dikekang kegiatannya, berikutan taktik yang sudah kami nyatakan di atas.

Laporan polis di negara kita ada menyebut dalam tempoh 11 bulan sahaja sindiket ini berjaya memperdayakan 99 mangsa dari Januari hingga November 2019 - pada jumlah RM3.7 juta. Cukup besar bukan angka itu? Ada yang lebih teruk.

Pada bulan Jun tahun 2020, seorang pesara berusia 90 tahun ditipu sindiket sehingga mengalami kerugian, kerana percaya dia sedang didakwa atas tuduhan terlibat dalam gerakan penyeludupan wang.

Takut ditangkap, dia memindahkan wang jaminan ke tujuh akaun bank berbeza semuanya berjumlah RM3.83 juta!

Seorang lagi pesara wanita berusia 76 tahun hilang RM1.84 juta wang simpanannya selepas ditipu taktik sama pada bulan Ogos 2020.

Demi mengelakkan dirinya diberkas, wanita warga emas itu menggunakan semua simpanannya dalam Tabung Haji, wang wasiat peninggalan ibunya, menjual semua barang kemasnya serta meminjam dari adik beradiknya secara hutang.

Nasihat kami - beringatlah agar semua urusan rasmi berkaitan apa saja agensi baik kerajaan mahupun swasta, jarang sekali diuruskan hanya melalui panggilan telefon.

Jadi sebelum anda memindahkan dana ke akaun-akaun yang meragukan, cuba lakukan carian dalam internet atau lebih baik, dapatkan nasihat dari individu yang anda percayai.


Penyelesaian Masalah Perumahan Hong Kong : Dari Rumah Keranda Ke Rumah Kontena

Apabila kita sebut tentang Hong Kong, imej kuasa besar ekonomi dunia ekoran kedudukan pulau itu sebagai pusat kewangan dunia menggambarkan kehidupan mewah yang berkualiti.

Walaupun begitu realiti di sebalik gambaran yang kerap kali dipopularkan, sangat jauh berbeza dengan apa yang sebenarnya berlaku.

Tahukah anda di Hong Kong, 1 per 5 daripada penduduknya sebenarnya hidup di bawah paras kemiskinan. Majoritinya pula mengalami masalah untuk mendapatkan kediaman yang sangat meruncing?

Lupakan kesemua gambaran anda tentang Hong Kong yang dapat kita lihat dalam filem, komik, drama dan apa saja yang memberikan gambaran indah kepada anda.

Masalah kemiskinan di Hong Kong sebenarnya berlaku dalam skala yang sangat besar, diburukkan lagi dengan jurang ekonomi yang sangat meruncing. Berbeza dengan negara kita yang mengalami masalah harga kediaman yang tidak setara dengan gaji, masalah warga Hong Kong berkenaan isu sama berada pada tahap terlalu ekstrim.

Secara puratanya, penduduk Hong Kong menggunakan 70% daripada pendapatan median mereka hanya untuk membayar sewa rumah! Bukannya untuk kediaman sendiri - hanya sekadar sewaan.

Situasi ini wujud disebabkan oleh kegagalan ekonomi Hong Kong sendiri meningkatkan purata pendapatan negara mereka agar seiring dengan kenaikan harga rumah di sana; yang sangat bergantung kepada faktor tanah disebabkan ruang yang sangat terhad.

Oleh sebab itulah tawaran rumah-rumah sebesar 100 kaki persegi yang seringkali dilabelkan sebagai 'coffin house' atau rumah keranda, laku di pasaran awam. Ini kerana itu adalah satu-satunya alternatif yang ada bagi golongan bawahan Hong Kong untuk sekurang-kurangnya memiliki kediaman.

Warga Hong Kong tiada alternatif lain disebabkan oleh kelewatan kerajaan Hong Kong sendiri (China) yang agak lambat membangunkan projek-projek perumahan rakyat.

Pada tahun 2018, dilaporkan warga Hong Kong yang memohon unit kediaman binaan kerajaan perlu menunggu secara purata 5.5 tahun giliran, sebelum boleh memiliki kediaman sendiri.

Dianggarkan untuk beberapa tahun berikutnya, waktu menunggu itu akan meningkat kepada 6 tahun.

Hampir 300,000 pemohon keseluruhannya pada ketika ini sedang menunggu permohonan mereka diluluskan tetapi dalam masa yang sama, mereka masih memerlukan tempat tinggal buat sementara.

Disebabkan kegagalan untuk mendapatkan kediaman, ramai sebenarnya warga Hong Kong memilih untuk menjadikan kafe-kafe siber sebagai ruangan tidur - kerana harga yang dikenakan agak berpatutan.

Atas sebab itulah kerajaan Hong Kong ketika ini sedang memulakan usaha unik membina rumah-rumah kediaman sementara berbentuk modular, yang dibina di atas tanah milik kerajaan atau disewakan kepada kerajaan Hong Kong oleh pihak swasta - bagi membolehkan penempatan dibangunkan.

Projeknya yang dirancang sejak tahun 2018 akhirnya menerima kemasukan penduduk yang pertama seramai 800 keluarga, diberikan nama Projek Perumahan Modular Jalan Nam Cheong 2020.

Dengan menggunakan kotak-kotak kontena sebagai asas, kerajaan Hong Kong menjadikan Projek Jalan Nam Cheong sebagai projek perintis.

Pembinaan rumah secara modular dipilih, disebabkan oleh kosnya yang dikatakan hanya 40% berbanding pembinaan secara tradisional selain daripada tempoh pembinaan yang hanya memakan masa 1 tahun - diharap bakal membantu penduduk yang memerlukan.

Sistem modular yang dibangunkan juga mudah untuk dileraikan, selain daripada mempunyai sifat mudah alih - memudahkan kerja-kerja perpindahan seandainya unit-unit kediaman yang telah selamat dibangunkan perlu dipindahkan ke kawasan lain.

Bagaimanapun, bukan semua pihak yang sedang menunggu giliran bagi mendapatkan kediaman binaan kerajaan layak menduduki rumah modular ini.

Tawaran penempatan sementara ini hanya dibuka kepada pemohon yang masa menunggunya melebihi 3 tahun. Bagi mereka yang di bawah tempoh tersebut, mereka perlu terus mencari alternatif sendiri seperti biasa.

Keseluruhan binaan bersifat modular itu dibina oleh Badan Kebajikan Sosial Hong Kong, dengan sewaan tanah diberikan sebuah syarikat swasta pada harga HK$1 sebulan.

Walaupun hanya mampu menempatkan segelintir pemohon yang sabar menunggu, kompleks berbentuk modular setinggi empat tingkat ini bakal menjimatkan perbelanjaan golongan bawahan Hong Kong; dengan kadar sewa ditetapkan tidak akan melebihi 25% kadar pendapatan bulanan mereka - berbanding 'rumah keranda' yang secara puratanya mencecah HK$5,000 sebulan sewaan.

Pemohon juga kini mempunyai keluasaan rumah dua kali ganda lebih besar, sekitar 130 kaki persegi untuk unit sendirian dan 290 kaki persegi untuk unit keluarga, berbanding 80 ke 100 kaki persegi dalam setiap rumah keranda.

Namun, setiap pemohon hanya dibenarkan tinggal di situ selama 2 tahun.

Seandainya permohonan mereka masih belum juga diluluskan selepas tamat tempoh tersebut - mereka perlu mengosongkan premis bagi membolehkan pemohon lain tinggal di situ.

Takkanlah tak ada projek lain yang mampu mereka beli? Sangat sukar. Kalau ada pun mereka memang tak mampu.


10 Slanga Popular Rakyat Malaysia Dipinjam Dari Bahasa Cina dan India

Tinggal dalam negara berbilang kaum membolehkan banyak percampuran budaya berlaku, akibat daripada interaksi sesama etnik yang membentuk satu amalan baru.

Salah satu elemen penting yang mengalami evolusi semulajadi akibat perkongsian sesama kaum ini adalah penggunaan dan peminjaman istilah bahasa.

Perkongsian yang berlaku mengakibatkan banyak kata-kata istilah dipinjam dan dicedok untuk dijadikan slanga atau bahasa pasar masyarakat, yang bersifat unik.

Berikut adalah 10 istilah slanga yang cukup popular di kalangan masyarakat Malaysia yang dipinjamkan dari bahasa orang Cina dan India, membentuk jalinan kemesraan yang diharap akan terus mengeratkan hubungan sesama kita.

Istilah kautau dalam bahasa Cina disebut sebagai 'kau taw' yang sebenarnya merujuk kepada perbuatan seseorang untuk tunduk dan akur, kepada seorang individu lain sama ada secara terpaksa atau dengan kerelaan hati.

'Kautau' seringkali digunakan dalam perbualan atau percakapan seharian sama ada yang bersifat realiti mahupun fiksyen, sebagai satu slanga mudah bagi menggambarkan perbezaan kedudukan atau darjat seseorang dalam satu organisasi rasmi atau tidak rasmi.

Memang panas telinga kalau kita dipersoalkan kenapa kita perlu kautau pada orang lain.

Istilah popular 'kiasu' ini mewakili sikap tamak mementingkan diri sendiri yang ditonjolkan seseorang dalam segala aspek kehidupan seharian.

'Kiasu' lebih kepada sebuah gelaran yang bernada negatif, diberikan kepada mana-mana individu yang annoying.

Contoh orang kiasu adalah mereka yang tidak rasa bersalah potong barisan, mereka yang membolot sesuatu jualan murah keseluruhannya atau mana-mana individu yang hanya memikirkan kepentingan diri sendiri, sehingga sanggup mengorbankan keselesaan/kesenangan orang lain.

Istilah pasar 'pokai' menandakan waktu seseorang itu sudah berada di tahap nyawa-nyawa ikan dari segi kewangan.

Diambil daripada istilah 'pok kai', penggunaan istilah ini popular kerana dalam bahasa Melayu sendiri belum ada istilah serupa yang membawa maksud serupanya.

Kita ada alternatif seperti 'miskin' dan 'bankrap', namun secara rasminya kedua-duanya membawa makna berbeza dalam situasi berbeza.

Lebih ringan berbanding padanan tepatnya iaitu 'sial' dalam bahasa Melayu, slanga 'suwei' sangat popular di kalangan ahli masyarakat kita dalam menggambarkan individu yang kita percaya bernasib malang.

Istilah ini merupakan cedokan bahasa Cina 'suay' yang membawa maksud serupa, bernada negatif serta cuba dielakkan mana-mana individu.

Walau bagaimanapun, lebih baik digelarkan 'suwei' daripada digelarkan 'sial' kan?

Pasti orang Cina terkejut sekiranya mereka tahu orang Melayu menggunakan istilah 'tai chi' bagi menggambarkan perbuatan mengalihkan kerja kita kepada tanggungjawab pihak lain, bukan?

Kami tidak tahu kenapa istilah itu digunakan sedemikian rupa oleh orang Melayu atau siapa yang memulakannya.

Namun kami yakin istilah itu dipinjam disebabkan oleh pergerakan seni tai chi yang kelihatan seakan menolak-nolak sesuatu, melambangkan tabiat menolak kerja kita agar diselesaikan pihak lain, sebagai mangsa.

Cedokan istilah 'tapau' dipinjam 100% sama daripada istilah asalnya. 'Tapau' merujuk kepada perbuatan membungkus makanan untuk dibawa pulang.

Apa yang unik, evolusi istilah slanga ini di kalangan rakyat Malaysia mula berubah, mula diujarkan sebagai 'tapau weh' bagi mewakili makna sama tetapi agak mirip dengan satu jenama bekas plastik popular di kalangan suri rumah dan guru wanita.

Selain membungkus makanan, 'tapau' juga digunakan untuk menggambarkan kekalahan teruk memalukan satu pihak kepada lawannya, biasanya dalam sukan, permainan e-sukan mahupun aktiviti pergaduhan.

Berbeza dengan istilah pinjaman daripada bahasa Cina, istilah slanga pinjaman masyarakat Melayu dari masyarakat India kebanyakannya mengekalkan cara sebutan dan makna yang sama.

Salah satu contoh paling popular adalah ungkapan 'inggei porengei?' yang membawa makna 'nak ke mana tu?'

Penulis tak pastilah penggunaan ungkapan ini masih popular atau tidak zaman sekarang, tetapi ketika era kanak-kanak dan remaja penulis - ramai yang menuturkan ungkapan ini dalam makna yang sebenar ketika berkomunikasi.

Banyak pihak yang tersalah anggap istilah 'tambi' membawa sentimen negatif apabila digunakan.

Tetapi makna sebenar perkataan 'tambi' hanyalah merujuk kepada adik lelaki. Istilah ini digunakan secara meluas rakyat Malaysia apabila seseorang yang lebih berusia memanggil kanak-kanak lelaki kebiasaannya.

Satu soalan penting ingin diajukan penulis - adakah wujud persepsi negatif seandainya seorang individu berbangsa Melayu atau Cina misalnya, memanggil seorang individu berbangsa India sebagai 'tambi'?

Adakah istilah 'tambi' itu sebenarnya membawa sentimen negatif sebagai satu bentuk perbezaan kedudukan, kerana yang memanggil itu tua dan yang dipanggil itu lebih muda?

Selalu digunakan apabila berlakunya makanan yang cuba dipesan habis terjual, 'illek' dalam India merupakan satu istilah universal di kalangan masyarakat Malaysia yang agak popular.

Disebut sebagai 'yillek', penutur istilah ini kebiasaannya akan menuturkannya sambil mengangkat dan memusingkan tangan beberapa kali serta menyengetkan kepala mereka sedikit.

Kami tidak tahu bagaimana gaya pertuturan itu boleh diwarisi masyarakat kita merentasi etnik dan budaya. Sekarang, cuba anda sebut 'habis.' Pasti gaya yang anda akan buat agak berbeza dengan gaya yang anda lakukan semasa menyebut 'yillek.'

Istilah 'podah' biasanya digunakan serentak dengan penambahan 'chit' menjadikan keseluruhan istilah ini sebagai 'podah chit!'

Biasanya disebut dalam nada keras, 'podah' membawa makna 'nyah kau dari sini!' atau 'pergi dari sini.'

Selain makna asalnya, 'podah' juga digunakan oleh orang Malaysia apabila kita cuba menolak sesuatu yang kelihatan seperti gebang kosong seperti kisah yang tak masuk akal, yang diceritakan oleh rakan kita.